Neuvoston asetus (ETY) N:o 918/83, annettu 28 päivänä maaliskuuta 1983, yhteisön tullittomuusjärjestelmän luomisesta



Virallinen lehti nro L 105 , 23/04/1983 s. 0001 - 0037

Suomenk. erityispainos Alue 2 Nide 3 s. 0146

Espanjank. erityispainos: Luku 02 Nide 9 s. 0276

Ruotsink. erityispainos Alue 2 Nide 3 s. 0146

Portugalink. erityispainos: Luku 02 Nide 9 s. 0276



NEUVOSTON ASETUS (ETY) N:o 918/83, annettu 28 päivänä maaliskuuta 1983, yhteisön tullittomuusjärjestelmän luomisesta EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 28, 43 ja 235 artiklan, ottaa huomioon komission ehdotuksen, ottaa huomioon edustajakokouksen lausunnon(1), ottaa huomioon talous- ja sosiaalikomitean lausunnon(2), sekä katsoo, että perustamissopimuksen säännösten mukaisesti vahvistettua erityistä poikkeusta lukuun ottamatta yhteisen tullitariffin tulleja sovelletaan kaikkiin yhteisöön tuotaviin tavaroihin; niihin sovelletaan myös yhteisen maatalouspolitiikan tai tiettyihin maataloustuotteista jalostettuihin tuotteisiin sovellettavien erityisjärjestelmien perusteella määrättyjä maatalousmaksuja ja kaikkia muita tuonnista perittäviä maksuja, tällainen maksujärjestelmä ei kuitenkaan ole perusteltavissa tietyissä tarkoin määritellyissä olosuhteissa, kun tavaroiden tuonnin erityisedellytykset eivät vaadi talouden suojelemiseksi tavallisesti toteutettavia toimenpiteitä, olisi säädettävä, kuten useimmissa tullialaa koskevissa laeissa on yleensä säädetty, että tällaisissa tapauksissa maahantuonnissa voidaan soveltaa tullittomuusjärjestelmää, jolla tavarat vapautetaan niihin tavallisesti sovellettavista tuontimaksuista, tällaiset tullittomuusjärjestelmät ovat seurausta myös monenkeskisistä kansainvälisistä yleissopimuksista, joissa jäsenvaltiot tai jotkin jäsenvaltioista ovat sopijapuolina; jos yhteisön on sovellettava näitä yleissopimuksia, soveltaminen edellyttää tullittomuutta koskevan yhteisön säännöstön toteuttamista siten, että näissä yleissopimuksissa määrätyn tullittomuuden kohdetta, soveltamisalaa ja soveltamisedellytyksiä koskevat erot poistetaan tulliliiton vaatimusten mukaisesti, ja kaikki henkilöt, joita asia koskee, saavat samat edut koko yhteisössä, tietyt jäsenvaltioissa nykyisin sovellettavat vapautukset tulleista ovat seurausta erityisistä kolmansien maiden tai kansainvälisten järjestöjen kanssa tehdyistä yleissopimuksista; nämä yleissopimukset koskevat kohteensa perusteella vain allekirjoittajajäsenvaltiota; yhteisön tasolla ei ole aiheellista määritellä tällaisten vapautusten myöntämisedellytyksiä, vaan riittää, että jäsenvaltioille, joita asia koskee, annetaan lupa niiden myöntämiseen tarvittaessa tätä tarkoitusta varten käyttöön otettavan asianmukaisen menettelyn avulla, yhteisen maatalouspolitiikan toteuttamisen seurauksena tiettyihin tavaroihin sovelletaan tietyissä olosuhteissa vientitulleja; on myös aiheellista määritellä yhteisön tasolla tapaukset, joissa voidaan myöntää näitä tavaroita koskeva vientitullittomuus, neuvosto on jo antanut useita asetuksia tullittomuuden alalta; yhteisön tullittomuusjärjestelmän käyttöön ottamisen kannalta on suotavaa sisällyttää näiden yksittäisten asetusten säännökset tähän asetukseen ja aloittaa vastaavasti niiden virallinen kumoaminen, lainopillisen selkeyden kannalta olisi lueteltava sellaiset yhteisön säädösten säännökset, jotka sisältävät tiettyjä tämän asetuksen soveltamisalaan kuulumattomia tullittomuustoimenpiteitä, tämä asetus ei estä jäsenvaltioita soveltamasta tuonnin tai viennin perusteltuja kieltoja tai rajoituksia yleisen moraalin, järjestyksen ja turvallisuuden, ihmisten ja eläinten terveyden ja hengen suojelemiseksi tai kasvillisuuden säilyttämiseksi, taiteellisia, historiallisia tai arkeologisia arvoja edustavan kansallisomaisuuden suojelemiseksi taikka teollisen tai kaupallisen omaisuuden suojelemiseksi, kun tullittomuus myönnetään ECUina vahvistettujen summien rajoissa, on tärkeää määritellä säännöt, joita noudatetaan näiden summien muuntamisessa kansalliseksi valuutaksi, ja on tärkeää varmistaa tämän asetuksen yhdenmukainen soveltaminen ja säätää tässä tarkoituksessa yhteisön menettelystä, jonka avulla voidaan antaa yksityiskohtaiset säännöt menettelyn soveltamisesta asianmukaisissa määräajoissa; tässä tarkoituksessa olisi aiheellista perustaa komitea, joka voi järjestää tiivistä ja tehokasta yhteistyötä jäsenvaltioiden ja komission välillä tällä alalla, ja tämä komitea korvaa tullittomuuskomitean, joka on perustettu opetus-, tieteellis- tai kulttuuriluonteisten tavaroiden tuonnista ilman yhteisen tullitariffin tulleja 10 päivänä heinäkuuta 1973 annetulla neuvoston asetuksella (ETY) N:o 1798/75(3), ON ANTANUT TÄMÄN ASETUKSEN: 1 artikla 1. Tässä asetuksessa määritellään tapaukset, joille myönnetään erityisolosuhteissa tuonti- tai vientitullittomuus, tapauksen mukaan, luovutettaessa tavaroita vapaaseen liikkeeseen tai vietäessä tavaroita yhteisön ulkopuolelle. 2. Tässä asetuksessa tarkoitetaan: a) "tuontitulleilla", tulleja tai vastaavalla tavalla vaikuttavia veroja sekä yhteisen maatalouspolitiikan tai tiettyihin maataloustuotteista jalostettuihin tavaroihin sovellettavien järjestelmien perusteella määrättyjä maatalousmaksuja ja kaikkia muita tuonnista kannettavia maksuja; b) "vientitulleilla", yhteisen maatalouspolitiikan tai tiettyihin maataloustuotteista jalostettuihin tavaroihin sovellettavien järjestelmien perusteella määrättyjä maatalousmaksuja ja kaikkia muita viennistä kannettavia maksuja; c) "henkilökohtaisella omaisuudella", asianomaisten henkilökohtaiseen käyttöön tai kotitalouteen tarkoitettuja tavaroita. Henkilökohtaisena omaisuutena on pidettävä erityisesti: - koti-irtaimistoa, - polku- ja moottoripyöriä, yksityiskäyttöön tarkoitettuja moottoriajoneuvoja ja niiden perävaunuja, matkailuperävaunuja, huviveneitä ja yksityislentokoneita. Lisäksi henkilökohtaisena omaisuutena on pidettävä kotitalouden tavanomaista kulutusta vastaavia kotitaloushankintoja, kotieläimiä ja ratsuhevosia sekä teknisten tai vapaiden ammattien harjoittamisessa tarvittavia kannettavia työvälineitä. Henkilökohtaisen omaisuuden luonne tai määrä ei saa ilmentää mitään kaupallista tarkoitusta; d) "koti-irtaimistolla", henkilökohtaisia tavaroita, kodin liinavaatteita ja asianomaisten henkilökohtaiseen käyttöön tai heidän kotitalouksiensa tarpeisiin tarkoitettuja huonekaluja tai varusteita; e) "alkoholituotteilla" yhteisen tullitariffin nimikkeisiin 22.03-22.09 kuuluvia tuotteita (esimerkiksi oluet, viinit, viini- tai alkoholipohjaiset aperitiivit, tislatut alkoholijuomat, liköörit tai alkoholipitoiset juomat). 3. Jollei tässä asetuksessa toisin säädetä, I lukua sovellettaessa Helgolandin saarta pidetään kolmantena maana. I LUKU TUONTITULLITTOMUUS I OSASTO KOLMANSISTA MAISTA YHTEISÖÖN VAKITUISEN ASUINPAIKKANSA MUUTTAVIEN LUONNOLLISTEN HENKILÖIDEN HENKILÖKOHTAINEN OMAISUUS 2 artikla Jollei 3-10 artiklan säännöksistä muuta johdu, tuontitullittomuus myönnetään vakituisen asuinpaikkansa yhteisön tullialueelle muuttavien luonnollisten henkilöiden tuomalle henkilökohtaiselle omaisuudelle. 3 artikla Tullittomuus rajoittuu henkilökohtaiseen omaisuuteen, joka: a) olosuhteiden mukaan perusteltuja erityistapauksia lukuun ottamatta on ollut asianomaisen omistuksessa ja, jos kyse on muista kuin kulutustavaroista, on ollut asianomaisen käytössä entisessä vakituisessa asuinpaikassa vähintään kuuden kuukauden ajan ennen päivää, jona asianomaisen vakituinen asuinpaikka on lakannut olemasta kyseisessä kolmannessa maassa; b) on tarkoitettu samaan käyttöön uudessa vakituisessa asuinpaikassa. Lisäksi jäsenvaltiot voivat esittää tullittomuuden myöntämiselle edellytyksen, jonka mukaan tavaroista on oltava maksettu joko niiden alkuperämaassa tai maassa, josta ne tuodaan, niistä tavallisesti kannettavat tullit ja/tai verot. 4 artikla Tullittomuutta voidaan soveltaa vain henkilöihin, joiden vakituinen asuinpaikka on ollut yhteisön ulkopuolella yhtäjaksoisesti vähintään kaksitoista kuukautta. Toimivaltaiset viranomaiset voivat kuitenkin myöntää ensimmäisessä kohdassa tarkoitetusta säännöstä poikkeuksia, jos asianomaisen tarkoituksena on ollut viettää yhteisön ulkopuolella vähintään kaksitoista kuukautta. 5 artikla Tullittomuutta ei sovelleta: a) alkoholituotteisiin, b) tupakkaan ja tupakkatuotteisiin, c) hyötykuljetusvälineisiin, d) muihin ammattikäyttöön tarkoitettuihin esineisiin kuin teknisten tai vapaiden ammattien harjoittamiseen tarvittaviin siirrettäviin työvälineisiin. 6 artikla Poikkeustapauksia lukuun ottamatta tullittomuus myönnetään vain henkilökohtaiselle omaisuudelle, joka ilmoitetaan vapaaseen liikkeeseen kahdentoista kuukauden kuluessa siitä päivästä, jona asianomainen on muuttanut vakituisen asuinpaikkansa yhteisön tullialueelle. Henkilökohtaisen omaisuuden luovutus vapaaseen liikkeeseen voi tapahtua useissa erissä edellisessä kohdassa tarkoitetun määräajan kuluessa. 7 artikla 1. Kahdentoista kuukauden kuluessa siitä päivästä, jona tullittomaksi katsottu henkilökohtainen omaisuus on hyväksytty vapaaseen liikkeeseen, sitä ei saa lainata, pantata, vuokrata eikä vastikkeellisesti tai vastikkeetta luovuttaa ilmoittamatta siitä ennakolta toimivaltaisille viranomaisille. 2. Lainaus, panttaus, vuokraus tai luovutus ennen 1 kohdassa tarkoitetun määräajan päättymistä johtaa kyseisten tavaroiden tuontitullien soveltamiseen lainaus-, panttaus-, vuokraus- tai luovutuspäivänä voimassa olevan kannan mukaan sekä toimivaltaisten viranomaisten kyseisenä päivänä toteaman tai hyväksymän tavaroiden lajin ja tullausarvon mukaan. 8 artikla 1. Edellä 6 artiklan ensimmäisen kohdan säännöksistä poiketen tullittomuus voidaan myöntää vapaaseen liikkeeseen ilmoitetulle henkilökohtaiselle omaisuudelle, ennen kuin asianomainen on muuttanut pysyvän asuinpaikkaansa yhteisön tullialueelle, jos asianomainen sitoutuu sijoittautumaan sinne tosiasiallisesti kuuden kuukauden kuluessa. Sitoumukseen on liitettävä vakuus, jonka muodon ja määrän toimivaltaiset viranomaiset määräävät. 2. Sovellettaessa 1 kohdan säännöksiä 3 artiklan a alakohdassa säädetty määräaika on laskettava päivästä, jona henkilökohtainen omaisuus on tuotu yhteisön tullialueelle. 9 artikla 1. Jos asianomainen lähtee ammatillisten velvoitteidensa vuoksi kolmannesta maasta, jossa hänellä on ollut pysyvä asuinpaikka, muuttamatta samalla vakituista asuinpaikkaansa yhteisön tullialueelle, mutta aikoen muuttaa sen sinne myöhemmin, toimivaltaiset viranomaiset voivat myöntää tullittomuuden henkilökohtaiselle omaisuudelle, jonka asianomainen kuljettaa yhteisön tullialueelle tässä tarkoituksessa. 2. Edellä 1 kohdassa tarkoitetun henkilökohtaisen omaisuuden tullittomuus on myönnettävä 2-7 artiklassa säädetyillä edellytyksillä siten, että a) edellä 3 artiklan a alakohdassa ja 6 artiklan ensimmäisessä kohdassa säädetyt määräajat lasketaan päivästä, jona henkilökohtainen omaisuus tuodaan yhteisön tullialueelle; b) edellä 7 artiklan 1 kohdassa säädetty määräaika lasketaan päivästä, jona asianomainen on tosiasiallisesti muuttanut vakituisen asuinpaikkansa yhteisön tullialueelle. 3. Lisäksi tullittomuuden myöntämisen edellytykseksi on asetettava, että asianomainen sitoutuu todella muuttamaan vakituisen asuinpaikkansa yhteisön tullialueelle toimivaltaisten viranomaisten olosuhteiden mukaan asettamassa määräajassa. Viranomaiset voivat vaatia, että sitoutumiseen liittyy vakuus, jonka muodon ja määrän viranomaiset määräävät. 10 artikla Toimivaltaiset viranomaiset voivat poiketa 3 artiklan a ja b alakohdan, 5 artiklan c ja d alakohdan ja 7 artiklan säännöksistä, kun henkilö joutuu poikkeuksellisten poliittisten olosuhteiden vuoksi muuttamaan vakituisen asuinpaikkansa kolmannesta maasta yhteisön tullialueelle. II OSASTO AVIOLIITON SOLMIMISEN YHTEYDESSÄ TUOTAVAT TAVARAT 11 artikla 1. Jollei 12-15 artiklan säännöksistä muuta johdu, tuontitullittomuus myönnetään avioliiton solmimisen vuoksi kolmannesta maasta vakituisen asuinpaikkansa yhteisön tullialueelle muuttavalle henkilölle kuuluville kapioille ja myös uudelle koti-irtaimistolle. 2. Jollei 12-15 artiklan säännöksistä muuta johdu, tuontitullittomuus myönnetään myös avioliiton solmimisen yhteydessä tavallisesti annettaville lahjoille, jotka 1 kohdan edellytykset täyttävä henkilö ottaa vastaan henkilöiltä, joiden pysyvä asuinpaikka on kolmannessa maassa. Kunkin tullittomaksi hyväksyttävän lahjan arvo saa olla kuitenkin enintään 1 000 ECUa. 12 artikla Edellä 11 artiklassa tarkoitettua tullittomuutta voidaan soveltaa vain henkilöihin: a) joiden vakituinen asuinpaikka on ollut yhteisön ulkopuolella yhtäjaksoisesti vähintään kaksitoista kuukautta. Tästä säännöstä voidaan kuitenkin myöntää poikkeuksia, jos asianomaisen tarkoitus on ollut viettää yhteisön ulkopuolella vähintään kaksitoista kuukautta; b) jotka esittävät avioliittotodistuksen. 13 artikla Tullittomuus ei koske alkoholituotteita, tupakkaa eikä tupakkatuotteita. 14 artikla 1. Poikkeustapauksia lukuun ottamatta tullittomuus myönnetään vain tavaroille, jotka ilmoitetaan vapaaseen liikkeeseen: - aikaisintaan kaksi kuukautta ennen avioliiton ennakoitua solmimispäivää. Tässä tapauksessa tullittomuus edellyttää asianmukaisen vakuuden hankkimista, jonka muodon ja määrän toimivaltaiset viranomaiset määräävät, ja - viimeistään neljä kuukautta avioliiton solmimispäivän jälkeen. 2. Edellä 11 artiklassa tarkoitettujen tavaroiden luovutus vapaaseen liikkeeseen voi tapahtua useissa erissä tämän artiklan 1 kohdassa tarkoitetun määräajan kuluessa. 15 artikla 1. Kahdentoista kuukauden kuluessa siitä päivästä, jona tullittomaksi katsotut 11 artiklassa tarkoitetut tavarat on hyväksytty vapaaseen liikkeeseen, niitä ei saa lainata, pantata, vuokrata eikä luovuttaa vastikkeellisesti tai vastikkeetta ilmoittamatta ennakolta toimivaltaisille viranomaisille. 2. Lainaus, panttaus, vuokraus tai luovutus ennen 1 kohdassa tarkoitetun määräajan päättymistä johtaa kyseisten tavaroiden tuontitullien soveltamiseen lainaus-, panttaus-, vuokraus- tai luovutuspäivänä voimassa olevan kannan mukaan sekä toimivaltaisten viranomaisten kyseisenä päivänä toteaman tai hyväksymän tavaroiden lajin ja tullausarvon mukaan. III OSASTO VAINAJAN PERIMISEN YHTEYDESSÄ SAATU HENKILÖKOHTAINEN OMAISUUS 16 artikla 1. Jollei 17-19 artiklan säännöksistä muuta johdu, tuontitullittomuus myönnetään yhteisön tullialueella vakituisesti asuvan luonnollisen henkilön perimälle tai testamentilla saamalle henkilökohtaiselle omaisuudelle. 2. Edellä 1 kohdassa tarkoitetaan "henkilökohtaisella omaisuudella" 1 artiklan 2 kohdan c alakohdassa tarkoitettuja tavaroita, jotka muodostavat vainajan perinnön. 17 artikla Tullittomuutta ei sovelleta: a) alkoholituotteisiin, b) tupakkaan ja tupakkatuotteisiin c) hyötykuljetusvälineisiin, d) muihin ammattikäyttöön tarkoitettuihin välineisiin kuin teknisten tai vapaiden ammattien, joiden harjoittaja vainaja on ollut, harjoittamiseen tarvittaviin siirrettäviin työvälineisiin, e) raaka-ainevarastoihin sekä valmiisiin ja puolivalmiisiin tuotteisiin, f) elävään karjaan ja maataloustuotevarastoihin, joiden määrät ovat kotitalouden tavanomaisia tarpeita suuremmat. 18 artikla 1. Tullittomuus myönnetään vain henkilökohtaiselle omaisuudelle, joka ilmoitetaan vapaaseen liikkeeseen kahden vuoden kuluessa siitä päivästä, jona omaisuus on siirtynyt asianomaisen omistukseen (lopullinen perinnönjako). Erityisissä olosuhteissa toimivaltaiset viranomaiset voivat myöntää määräaikaan pidennyksen. 2. Henkilökohtaisen omaisuuden maahantuonti voi tapahtua useissa erissä edellisessä kohdassa tarkoitetun määräajan kuluessa. 19 artikla Edellä olevien 16 ja 18 artiklan säännöksiä sovelletaan soveltuvin osin yhteisön tullialueelle sijoittautuneiden voittoa tavoittelematonta toimintaa harjoittavien oikeushenkilöiden testamenttiperintönä saamaan henkilökohtaiseen omaisuuteen. IV OSASTO VAPAA-AJAN ASUNNON KALUSTAMISEEN TARKOITETTU KOTI-IRTAIMISTO 20 artikla Jollei 21-24 artiklan säännöksistä muuta johdu, tuontitullittomuus myönnetään koti-irtaimistolle, jonka henkilö, jolla on pysyvä asuinpaikka yhteisön ulkopuolella, tuo kalustaakseen yhteisön tullialueella sijaitsevan vapaa-ajan asunnon. 21 artikla Tullittomuus rajoittuu koti-irtaimistoon, joka: a) olosuhteiden mukaan perusteltuja erityistapauksia lukuun ottamatta on ollut asianomaisen omistuksessa ja käytössä vähintään kuuden kuukauden ajan ennen kyseisen irtaimiston vientipäivää; b) vastaa luonteeltaan ja määrältään kyseisen vapaa-ajan asunnon tavanomaista kalustoa. 22 artikla Tullittomuutta voidaan soveltaa vain henkilöihin: a) joiden vakituinen asuinpaikka on ollut yhteisön ulkopuolella yhtäjaksoisesti vähintään kaksitoista kuukautta, b) jotka ovat kyseisen vapaa-ajan asunnon omistajia tai ovat vuokranneet sen vähintään kahdeksi vuodeksi ja c) sitoutuvat olemaan vuokraamatta tätä vapaa-ajan asuntoa kolmannelle osapuolelle poissaolonsa tai perheensä poissaolon aikana. Tullittomuus voidaan rajoittaa yhteen ainoaan kertaan saman vapaa-ajan asunnon osalta. 23 artikla Tullittomuuden ehdoksi voidaan asettaa vakuus, jolla varmistetaan 24 artiklan soveltamisesta mahdollisesti aiheutuvan velan maksu. 24 artikla 1. Vapaa-ajan asunnon vuokraus kolmannelle osapuolelle tai sen luovutus ennen koti-irtaimiston vapaaseen liikkeeseen luovutuksesta tehdyn ilmoituksen hyväksymisestä alkavan kahden vuoden määräajan päättymistä johtaa kyseisen koti-irtaimiston tuontitullien soveltamiseen vuokraus- tai luovutuspäivänä voimassa olevan kannan mukaan toimivaltaisten viranomaisten kyseisenä päivänä toteaman tai hyväksymän tavaroiden lajin ja tullausarvon mukaan. Tullittomuus pysyy kuitenkin voimassa, jos kyseinen koti-irtaimisto käytetään uuden vapaa-ajan asunnon kalustamiseen 22 artiklan b ja c alakohtaa noudattaen. 2. Itse koti-irtaimiston lainaus, panttaus, vuokraus tai luovutus vastikkeellisesti tai vastikkeetta kahden vuoden kuluessa sen vapaaseen liikkeeseen luovutuksesta tehdyn ilmoituksen hyväksymisestä aiheuttaa myös siihen liittyvän tullin soveltamisen samoilla edellytyksillä kuin 1 kohdan ensimmäisessä alakohdassa. Erittäin arvokkaan koti-irtaimiston osalta tämä määräaika voidaan pidentää kymmeneksi vuodeksi. V OSASTO LIINAVAATTEET, OPISKELUTARVIKKEET JA MUUT OPPILAIDEN JA OPISKELIJOIDEN IRTAIMET TAVARAT 25 artikla 1. Tuontitullittomuus myönnetään liinavaatteille, opiskelutarvikkeille, opiskelijanhuoneen tavanomaisen kalustuksen muodostaville käytetyille irtaimille tavaroille, jotka kuuluvat yhteisön tullialueelle opintoja harjoittamaan saapuville oppilaille ja opiskelijoille ja ovat tarkoitetut heidän henkilökohtaiseen käyttöönsä opintojen aikana. 2. Edellä 1 kohdassa tarkoitetaan: a) "oppilaalla tai opiskelijalla", henkilöä, joka on kirjoittautunut pysyvästi oppilaitokseen seuratakseen kokoaikaisesti siellä järjestettäviä kursseja; b) "vaatetavaroilla", alusvaatteita ja liinavaatteita sekä muita vaatteita, myös uusia; c) "opiskelutarvikkeilla", oppilaiden ja opiskelijoiden opinnoissaan tavanomaisesti käyttämiä esineitä ja välineitä (laskukoneet ja kirjoituskoneet mukaan lukien). 26 artikla Tullittomuus myönnetään vähintään kerran lukuvuodessa. VI OSASTO ARVOLTAAN VÄHÄISET TAVARALÄHETYKSET 27 artikla Jollei 28 artiklan säännöksistä muuta johdu, tuontitullittomuus myönnetään tavaralähetyksille, jotka toimitetaan niiden vastaanottajalle postitse kirjeinä tai postipaketteina, ja joiden sisältämät tavarat ovat yhteisarvoltaan enintään 10 ECUa. 28 artikla Tullittomuutta ei sovelleta: a) alkoholituotteisiin, b) hajuvesiin ja eau de toilette -valmisteisiin, c) tupakkaan ja tupakkatuotteisiin. VII OSASTO MUUT KUIN KAUPALLISET PIENET TAVARALÄHETYKSET 29 artikla 1. Jollei 30 ja 31 artiklan säännöksistä muuta johdu, tuontitullittomuus myönnetään tavaroille, jotka yksityishenkilö lähettää kolmannesta maasta toiselle yhteisön tullialueella olevalle yksityishenkilölle muuna kuin kaupallisena pienenä tavaralähetyksenä. Tässä kohdassa tarkoitettua tullittomuutta ei sovelleta Helgolandin saarelta tuleviin tavaralähetyksiin, joilla ei ole kaupallista arvoa. 2. Edellä 1 kohdassa tarkoitetaan "muilla kuin kaupallisilla pienillä tavaralähetyksillä", lähetyksiä, jotka: - ovat satunnaisia, - sisältävät yksinomaan tavaroita, jotka on tarkoitettu vastaanottajien tai näiden perheenjäsenten henkilökohtaiseen käyttöön, ja joiden luonne tai määrä ei ilmennä kaupallista tarkoitusta, - koostuvat tavaroista, joiden yhteisarvo, 30 artiklassa tarkoitettujen tuotteiden arvo mukaan luettuna, on enintään 35 ECUa ja - suuntautuvat lähettäjältä vastaanottajalle ilman maksua. 30 artikla Jäljempänä lueteltujen tavaroiden osalta 29 artiklan 1 kohdassa tarkoitettu tullittomuus rajoitetaan tavaralähetystä kohti kunkin tavaran kohdalla vahvistettuihin määriin: a) tupakkatuotteet: 50 savuketta tai 25 pikkusikaria (sikaria, joiden enimmäispaino on 3 grammaa kappaleelta) tai 10 sikaria taikka 50 grammaa piippu- ja savuketupakkaa, b) alkoholijuomat: - tislatut juomat ja alkoholipitoiset juomat, joiden alkoholipitoisuus on suurempi kuin 22 tilavuusprosenttia: 1 litra. Jäsenvaltiot voivat vaatia, että tämä määrä sisältyy yhteen ainoaan pulloon, tai - tislatut juomat, alkoholipitoiset juomat ja viini- tai alkoholipohjaiset aperitiivit, joiden alkoholipitoisuus on enintään 22 tilavuusprosenttia; kuohuviinit, väkevät viinit: 1 litra, taikka - kuohumattomat viinit: 2 litraa, c) hajuvedet: 50 grammaa tai eau de toilette -valmisteet: 0,25 litraa. 31 artikla Tullittomuutta ei sovelleta lainkaan 30 artiklassa tarkoitettuihin tavaroihin, jotka sisältyvät kyseisessä artiklassa vahvistetut määrät ylittävinä määrinä muuhun kuin kaupalliseen pieneen tavaralähetykseen. VIII OSASTO INVESTOINTITAVARAT JA MUUT PÄÄOMAHYÖDYKKEET, JOTKA TUODAAN YHTEISÖÖN SIIRRETTÄESSÄ TOIMINTAA YHTEISÖÖN KOLMANNESTA MAASTA 32 artikla 1. Jollei 33-37 artiklan säännöksistä muuta johdu, tuontitullittomuus myönnetään investointitavaroille ja muille pääomahyödykkeille, jotka kuuluvat yrityksille, jotka lopettavat kokonaan toimintansa kolmannessa maassa siirtyäkseen harjoittamaan samankaltaista toimintaa yhteisön tullialueella, sanotun kuitenkaan rajoittamatta jäsenvaltiossa voimassa olevien teollisuus- ja kauppapolitiikkaa koskevien säännösten soveltamista. Kun siirtyvä yritys on maatalousyritys, myös karja hyväksytään tullittomaksi. 2. Edellä 1 kohdassa "yrityksellä" tarkoitetaan itsenäistä taloudellista tuotanto- tai palveluyksikköä. 33 artikla Edellä 32 artiklassa tarkoitettu tullittomuus rajoittuu investointitavaroihin ja muihin pääomahyödykkeisiin: a) joita olosuhteilla perusteltavia erityistapauksia lukuunottamatta on todella käytetty yrityksessä vähintään 12 kuukauden ajan ennen yrityksen toiminnan lakkaamista kolmannessa maassa, josta se siirtyy; b) jotka on tarkoitettu käytettäväksi siirtymisen jälkeen samaan tarkoitukseen; c) jotka ovat suhteessa kyseisen yrityksen luonteeseen ja merkitykseen. 34 artikla Tullittomuutta ei sovelleta yrityksiin, joiden yhteisön tullialueelle siirtymisen syynä tai tarkoituksena on fuusioituminen tai sulautuminen yhteisön tullialueelle sijoittautuneeseen yritykseen, ellei siitä seuraa uutta toimintaa. 35 artikla Tullittomuutta ei sovelleta: a) kuljetusvälineisiin, jotka eivät ole luonteeltaan tuotannon tai palvelun välineitä; b) erilaisiin elintarvikkeisiin, jotka on tarkoitettu ihmisten ravinnoksi tai eläinten ruoaksi; c) polttoaineisiin, eikä raaka-ainevarastoihin eikä valmiiden tai puolivalmiiden tuotteiden varastoihin; d) karjakauppiaiden omistuksessa olevaan karjaan. 36 artikla Olosuhteilla perusteltavia erityistapauksia lukuunottamatta 32 artiklassa tarkoitettu tullittomuus myönnetään vain investointitavaroille ja muille pääomahyödykkeille, jotka ilmoitetaan vapaaseen liikkeeseen kahdentoista kuukauden kuluessa yrityksen toiminnan lakkaamisesta lähtömaassa. 37 artikla 1. Kahdentoista kuukauden kuluessa siitä päivästä, jona tullittomaksi katsotut investointitavarat ja muut pääomahyödykkeet on hyväksytty vapaaseen liikkeeseen, niitä ei saa lainata, pantata, vuokrata eikä luovuttaa vastikkeellisesti eikä vastikkeetta ilmoittamatta asiasta etukäteen toimivaltaisille viranomaisille. Tätä määräaikaa voidaan väärinkäytöksen uhatessa pidentää vuokrauksen tai luovutuksen osalta kolmeenkymmeneenkuuteen kuukauteen. 2. Lainaus, panttaus, vuokraus tai luovutus ennen 1 kohdassa tarkoitetun määräajan päättymistä johtaa kyseisten tavaroiden tuontitullien soveltamiseen lainaus-, panttaus-, vuokraus- tai luovutuspäivänä voimassa olevan kannan mukaan sekä toimivaltaisten viranomaisten kyseisenä päivänä toteaman tai hyväksymän tavaroiden lajin ja tullausarvon mukaan. 38 artikla Edellä 32-37 artiklan säännöksiä sovelletaan soveltuvin osin vapaiden ammattien harjoittajille ja voittoa tavoittelematonta toimintaa harjoittaville oikeushenkilöille, jotka siirtävät tämän toiminnan kolmannesta maasta yhteisön tullialueelle kuuluviin investointitavaroihin ja muihin pääomahyödykkeisiin. IX OSASTO YHTEISÖN MAATALOUSTUOTTAJIEN KOLMANNESSA MAASSA SIJAITSEVILTA TILOILTA SAAMAT TUOTTEET 39 artikla 1. Jollei 40-41 artiklan säännöksistä muuta johdu, tuontitullittomuus myönnetään yhteisön tullialueen välittömässä läheisyydessä sijaitsevien kolmansien maiden tiloilta tuleville maatalouden, kotieläintalouden, mehiläistenhoidon, puutarhanhoidon ja metsänhoidon tuotteille, joita hyödyntävien maataloustuottajien toimipaikka sijaitsee yhteisön tullialueella kyseisen kolmannen maan välittömässä läheisyydessä. 2. Edellä 1 kohdan säännöksen soveltamiseksi kotieläintalouden tuotteiden on oltava lähtöisin yhteisöstä olevista eläimistä tai eläimistä, jotka on luovutettu vapaaseen liikkeeseen yhteisössä. 40 artikla Tullittomuus rajoittuu tuotteisiin, joita ei ole käsitelty muulla tavalla kuin millä ne tavallisesti käsitellään sadonkorjuun tai tuotannon jälkeen. 41 artikla Tullittomuus myönnetään vain maataloustuottajan tai jonkun muun tämän lukuun yhteisön tullialueelle tuomille tuotteille. 42 artikla Edellä 39-41 artiklan säännöksiä sovelletaan soveltuvin osin sellaisen kalastukseen ja kalankasvatukseen liittyviin tuotteisiin, joita yhteisön kalastajat harjoittavat jäsenvaltion ja kolmannen maan rajajärvissä ja vesistöissä sekä sellaisen metsästyksen tuotteisiin, jota yhteisön metsästäjät harjoittavat näillä järvillä ja näissä vesistöissä. X OSASTO SIEMENET, LANNOITTEET JA MAAPERÄN JA KASVISTON HOITOON TARKOITETUT TUOTTEET, JOITA KOLMANNEN MAAN MAATALOUSTUOTTAJAT TUOVAT KÄYTETTÄVÄKSI NÄIHIN MAIHIN RAJOITTUVILLA MAATILOILLA 43 artikla Jollei 44 artiklan säännöksistä muuta johdu, tuontitullittomuus myönnetään siemenille, lannoitteille ja maaperän ja kasviston hoitoon tarkoitetuille tuotteille, jotka on tarkoitettu käytettäväksi yhteisön tullialueella kolmannen maan välittömässä läheisyydessä, kun käyttäjinä ovat maataloustuottajat, joiden toimipaikka sijaitsee kolmannessa maassa yhteisön tullialueen välittömässä läheisyydessä. 44 artikla 1 Tullittomuus rajoittuu tilojen hoidossa tarvittaviin määriin siemeniä, lannoitteita tai muita tuotteita. 2. Tullittomuus myönnetään vain siemenille, lannoitteille tai muille tuotteille, jotka maataloustuottaja tuo tai jotka tuodaan maataloustuottajan lukuun suoraan yhteisön tullialueelle. 3. Jäsenvaltiot voivat asettaa tullittomuuden edellytykseksi vastavuoroisuuden. XI OSASTO MATKUSTAJIEN HENKILÖKOHTAISIIN MATKATAVAROIHIN SISÄLTYVÄT TAVARAT 45 artikla Jollei 46-49 artiklan säännöksistä muuta johdu, tuontitullittomuus myönnetään kolmannesta maasta tulevien matkustajien henkilökohtaisiin matkatavaroihin sisältyville tavaroille edellyttäen, että tämä tuonti ei ole luonteeltaan kaupallista. 2. Edellä 1 kohdassa tarkoitetaan: a) "henkilökohtaisilla matkatavaroilla" kaikkia matkatavaroita, jotka matkustaja voi esittää tullissa saapuessaan yhteisöön sekä tavaroita, jotka matkustaja lisäksi esittää tullissa osoittaakseen, että yhtiö, joka huolehtii niiden kuljetuksesta kolmannesta maasta yhteisöön, on kirjannut ne lähtöhetkellä matkustajan mukana seuraaviksi matkatavaroiksi. Kannettavia säiliöitä, jotka sisältävät polttoaineita ei pidetä henkilökohtaisina matkatavaroina, sanotun kuitenkaan rajoittamatta 112 artiklan 1 kohdan b alakohdan soveltamista; b) "tuonnilla, joka ei ole luonteeltaan kaupallista" tuontia, joka - on satunnaista ja - koskee yksinomaan tavaroita, jotka on tarkoitettu matkustajien henkilökohtaiseen tai heidän perheidensä käyttöön tai annettavaksi lahjaksi, nämä tuotteet eivät saa olla luonteeltaan tai määrältään sellaisia, että ne voidaan käsittää kaupallisesti käytettäviksi. 46 artikla 1. Jäljempänä lueteltujen tavaroiden osalta 45 artiklan 1 kohdassa tarkoitettu tullittomuus rajoitetaan matkustajaa kohti kunkin tavaran kohdalla vahvistettuihin määriin: a) tupakkatuotteet: 200 savuketta tai 100 pikkusikaria (sikaria, joiden enimmäispaino on 3 grammaa kappaleelta) tai 50 sikaria taikka 250 grammaa piippu- ja savuketupakkaa; Kun kyse on matkustajista, joiden asuinpaikka on Euroopan ulkopuolella, näitä rajamääriä nostetaan seuraavasti: 400 savuketta tai 200 pikkusikaria (sikaria, joiden enimmäispaino on 3 grammaa kappaleelta) tai 100 sikaria taikka 500 grammaa piippu- ja savuketupakkaa; b) alkoholijuomat: - tislatut juomat ja alkoholipitoiset juomat, joiden alkoholipitoisuus on suurempi kuin 22 tilavuusprosenttia: 1 litra. Jäsenvaltiot voivat vaatia, että tämä määrä sisältyy yhteen ainoaan pulloon, tai - tislatut juomat, alkoholipitoiset juomat ja viini- tai alkoholipohjaiset aperitiivit, joiden alkoholipitoisuus on enintään 22 tilavuusprosenttia; kuohuviinit, väkevät viinit: 2 litraa, taikka - kuohumattomat viinit: 2 litraa; c) hajuvedet: 50 grammaa tai eau de toilette -valmisteet: 0,25 litraa. 2. Alle 17-vuotiaat matkustajat eivät saa tuoda tullitta 1 kohdan a ja b alakohdassa tarkoitettuja tavaroita. 47 artikla Muiden kuin 46 artiklassa lueteltujen tavaroiden osalta 45 artiklassa tarkoitettu tullittomuus myönnetään matkustajaa kohti kokonaisarvoltaan enintään 45 ECUn suuruisena. Jäsenvaltioilla on kuitenkin oikeus alentaa tämä rahasumma 23 ECUun 15 vuotta nuorempien matkustajien osalta. 48 artikla Kun useiden tavaroiden yhteisarvo ylittää matkustajaa kohti 47 artiklassa tarkoitetut rahamäärät, tullittomuus myönnetään näihin rahamääriin saakka niiden tavaroiden osalta, joihin erikseen tuotuina olisi voitu soveltaa tätä tullittomuutta edellyttäen, että yksittäisen tavaran arvoa ei voida jakaa. 49 artikla Jäsenvaltioilla on oikeus alentaa tullittomien tavaroiden arvoa ja/tai määrää, kun niitä tuovat yhteisöön: - henkilöt, joiden asuinpaikka on raja-alueella. - rajatyöntekijät, - kolmansien maiden ja yhteisön välisessä liikenteessä käytettävien kuljetusvälineiden henkilöstö. Näitä rajoituksia ei sovelleta henkilöihin, joiden asuinpaikka on raja-alueella ja jotka osoittavat, että he eivät tule kolmannen naapurimaan raja-alueelta. Rajoituksia sovelletaan kuitenkin rajatyöntekijöihin ja kolmansien maiden ja yhteisön välisessä liikenteessä käytettävien kuljetusvälineiden henkilöstöön, kun nämä tuovat yhteisöön tavaroita ammattitoimintansa rajoissa. 2. Edellä olevan 1 kohdan säännöksiä sovellettaessa tarkoitetaan: - "raja-alueella" aluetta, joka ei saa ylittää linnuntietä 15 kilometrin etäisyyttä rajalta, sanotun kuitenkaan rajoittamatta asiaa koskevien sopimusten soveltamista. Tähän alueeseen kuuluvina on pidettävä kuntia, joiden alueesta osa sijaitsee raja-alueella; - "rajatyöntekijällä" henkilöä, joka säännöllisen työnsä vuoksi joutuu siirtymään työpäivinään rajan toiselle puolelle. XII OSASTO OPETUS-, TIETEELLIS- TAI KULTTUURILUONTEISET TAVARAT; TIETEELLISET VÄLINEET JA LAITTEET 50 artikla Tuontitullittomuus myönnetään liitteessä I mainituille opetus-, tieteellis- tai kulttuuriluonteisille tavaroille riippumatta niiden vastaanottajasta ja käytöstä. 51 artikla Tuontitullittomuus myönnetään liitteessä II mainituille opetus-, tieteellis- tai kulttuuriluonteisille tavaroille, jotka on tarkoitettu: - joko julkisille tai yleishyödyllisille opetus-, tieteellis- tai kulttuuriluonteisille laitoksille tai toimielimille, - tai laitoksille tai toimielimille, jotka kuuluvat kunkin tavaran osalta liitteessä II olevassa 3 sarakkeessa määriteltyihin luokkiin, sikäli kuin jäsenvaltioiden toimivaltaiset viranomaiset ovat myöntäneet niille luvan ottaa vastaan näitä tavaroita tullitta. 52 artikla 1 Jollei 53-58 artiklan säännöksistä muuta johdu, tuontitullittomuus myönnetään tieteellisille välineille ja laitteille, joita 51 artikla ei koske ja jotka tuodaan yhteisöön yksinomaan muihin kuin kaupallisiin tarkoituksiin. 2. Edellä 1 kohdassa tarkoitettu tullittomuus rajoittuu tieteellisiin välineisiin ja laitteisiin: a) jotka on tarkoitettu: - joko julkisille tai yleishyödyllisille laitoksille, joiden pääasiallisena toimintana on opetus tai tieteellinen tutkimus, sekä julkisiin tai yleishyödyllisiin laitoksiin kuuluville yksiköille, joiden pääasiallisena toimintana on opetus tai tieteellinen tutkimus, - tai yksityisille laitoksille, joiden pääasiallisena toimintana on opetus tai tieteellinen tutkimus ja joille jäsenvaltioiden toimivaltaiset viranomaiset ovat antaneet luvan ottaa vastaan näitä esineitä tullitta; b) ja jos tieteelliseltä arvoltaan vastaavia välineitä ja laitteita ei valmisteta samaan aikaan yhteisössä. 53 artikla Tullittomuutta sovelletaan myös: a) tieteellisiin välineisiin ja laitteisiin tarkoitettuihin varaosiin, osiin tai erityisiin lisätarvikkeisiin, jos nämä varaosat, osat tai varusteet tuodaan yhteisöön samaan aikaan kuin kyseiset välineet ja laitteet, tai jos ne tuodaan myöhemmin, siinä tapauksessa, että ne voidaan tunnistaa sellaisiin välineisiin tai laitteisiin tarkoitetuiksi: - joille on aiemmin myönnetty tullittomuus, jos nämä välineet ja laitteet ovat vielä luonteeltaan tieteellisiä haettaessa tullittomuutta varaosille, osille tai erityisille lisätarvikkeille, tai - joihin sovellettaisiin tullittomuutta haettaessa tullittomuutta varaosille, osille tai erityisille lisätarvikkeille; b) työkaluihin, joita käytetään tieteellisten välineiden ja laitteiden kunnossapitoon, tarkistamiseen, vakaamiseen tai korjaamiseen silloin, kun: - nämä työkalut tuodaan yhteisöön samaan aikaan kuin kyseiset välineet ja laitteet, tai jos ne tuodaan myöhemmin, siinä tapauksessa, että ne voidaan tunnistaa sellaisiin välineisiin tai laitteisiin tarkoitetuiksi: - joille on aiemmin myönnetty tullittomuus, jos nämä välineet ja laitteet ovat vielä luonteeltaan tieteellisiä haettaessa tullittomuutta työkaluille, tai - joihin sovellettaisiin tullittomuutta haettaessa tullittomuutta, - ja jos vastaavia työkaluja ei valmisteta samaan aikaan yhteisössä. 54 artikla Tämän asetuksen 52 ja 53 artiklaa sovellettaessa: - "tieteellisellä välineellä tai laitteella" tarkoitetaan välinettä tai laitetta, joka teknisten tosiasiallisten ominaisuuksiensa ja tuottamiensa tulosten perusteella sopii yksinomaan tai pääasiallisesti tieteellisten toimintojen suorittamiseen, - "muihin kuin kaupallisiin tarkoituksiin tuotuina" pidetään tieteellisiä välineitä tai laitteita, jotka on tarkoitettu käytettäväksi voittoa tavoittelemattomaan tieteelliseen tutkimukseen tai opetukseen, - "tieteellisen arvon" vastaavuus arvioidaan vertaamalla tullittomaksi haetun välineen tai laitteen olennaisia teknisiä ominaisuuksia vastaavan yhteisössä valmistetun välineen tai laitteen ominaisuuksiin sen toteamiseksi, voidaanko viimeksi mainittua käyttää samoihin teknisiin tarkoituksiin, joihin tullittomaksi haettu väline tai laite on tarkoitettu, ja voidaanko sillä saada vastaavia tuloksia, - tieteellistä välinettä tai laitetta taikka tarvittaessa jotakin 53 artiklan b alakohdassa tarkoitetuista työkaluista pidetään "samaan aikaan yhteisössä valmistettuna", jos sen tilaushetkestä laskettu toimitusaika ei ole, ottaen huomioon kyseisen tuotantoalan kaupalliset käytännöt, merkittävästi pitempi kuin tullittomaksi haetun välineen tai laitteen taikka tarvittaessa työkalun toimitusaika tai kun se ei ylitä tätä niin paljon, että sillä olisi merkittävä vaikutus välineen, laitteen tai työkalun käyttötarkoitukseen tai alun perin suunniteltuun käyttöön. 55 artikla Tullittomuuden myöntämisen edellytyksenä on, että 143 artiklan 2 ja 3 kohdassa tarkoitetun menettelyn mukaisesti annetuilla soveltamissäännöksillä vahvistetuissa olosuhteissa voidaan todeta, että tieteellisesti arvokkaita välineitä tai laitteita, jotka vastaavat tuontitullittomaksi haettuja välineitä tai laitteita taikka työkalujen osalta, että työkaluja, jotka vastaavat tuontitullittomaksi haettuja työkaluja, ei valmisteta samaan aikaan yhteisössä. 56 artikla Tullittomuuden myöntäminen tieteellisille välineille tai laitteille sekä työkaluille, jotka yhteisön ulkopuolelle sijoittautunut henkilö antaa lahjoituksena 52 artiklan 2 kohdan a alakohdassa tarkoitetuille laitoksille, ei edellytä 52 artiklan 2 kohdan b alakohdassa, 53 artiklan b alakohdassa ja 55 artiklassa säädettyjen edellytysten täyttämistä. On kuitenkin voitava todeta 143 artiklan 2 ja 3 kohdassa tarkoitetun menettelyn mukaisesti annetuilla soveltamissäännöksillä vahvistetuissa olosuhteissa, että kyseisten tieteellisten välineiden tai laitteiden lahjoittamiseen ei liity lahjoittajan taholta mitään kaupallista tarkoitusta. 57 artikla 1. Edellä 51 artiklassa tarkoitettuja tavaroita ja tieteellisiä välineitä tai laitteita, joille on myönnetty tullittomuus 52-56 artiklassa säädetyissä olosuhteissa, ei saa lainata, vuokrata eikä luovuttaa vastikkeellisesti eikä vastikkeetta ilmoittamatta asiasta etukäteen toimivaltaisille viranomaisille. 2. Jos lainaus, vuokraus tai luovutus kohdistuu laitokseen tai toimielimeen, johon sovelletaan 51 artiklan tai 52 artiklan 2 kohdan a alakohdan mukaista tullittomuutta, tullittomuus pysyy voimassa, jos laitos tai toimielin käyttää tavaraa, välinettä tai laitetta tullittomuuden myöntämiseen oikeuttaviin tarkoituksiin. Muissa tapauksissa lainaus, vuokraus tai luovutus edellyttää tuontitullien maksamista etukäteen lainaus-, vuokraus- tai luovutuspäivänä voimassa olevan kannan mukaan tavaran lajin ja toimivaltaisten viranomaisten kyseisenä päivänä toteaman tai hyväksymän tullausarvon mukaan. 58 artikla 1. Edellä 51 ja 52 artiklassa tarkoitettujen laitosten tai toimielinten, jotka eivät enää täytä tullittomuuden edellytyksiä tai jotka aikovat käyttää tullittomaksi hyväksyttyä tavaraa muihin kuin näissä artikloissa säädettyihin tarkoituksiin, on ilmoitettava asiasta toimivaltaisille viranomaisille. 2. Sellaisten laitosten tai toimielinten omistukseen jäävistä tavaroista, jotka eivät enää täytä tullittomuuden myöntämisen edellytyksiä, on perittävä maahantuonnissa asianmukainen mainittujen edellytysten täyttymisen lakatessa voimassa olevan kannan mukainen tuontitulli toimivaltaisten viranomaisten kyseisenä päivänä toteaman tai hyväksymän tavaroiden lajin ja tullausarvon mukaan. Tavaroihin, joita tullittomuuteen oikeutettu laitos tai toimielin käyttää muihin kuin 51 ja 52 artiklassa säädettyihin tarkoituksiin, sovelletaan asianmukaisia niiden muuhun käyttöön ottamisen päivänä voimassa olevan kannan mukaisia tuontitulleja toimivaltaisten viranomaisten kyseisenä päivänä toteaman tai hyväksymän tavaroiden lajin tai tullausarvon mukaan. 59 artikla Tämän asetuksen 56, 57 ja 58 artiklaa sovelletaan soveltuvin osin 53 artiklassa tarkoitettuihin tuotteisiin. XIII OSASTO TUTKIMUKSEEN TARKOITETUT KOE-ELÄIMET JA BIOLOGISET TAI KEMIALLISET AINEET 60 artikla 1. Tuontitullittomuus myönnetään: a) eläimille, jotka on erityisesti valmisteltu käytettäviksi laboratorioissa; b) biologisille ja kemiallisille aineille, joita ei tuoteta vastaavasti yhteisön tullialueella ja joita tuodaan yksinomaan muihin kuin kaupallisiin tarkoituksiin, jos ne mainitaan 143 artiklan 2 ja 3 kohdassa tarkoitetun menettelyn mukaisesti laaditussa luettelossa. 2. Edellä 1 kohdassa tarkoitettu tullittomuus rajoitetaan eläimiin ja biologisiin tai kemiallisiin aineisiin, jotka on tarkoitettu: - joko julkisille tai yleishyödyllisille laitoksille, joiden pääasiallisena tehtävänä on opetus ja tieteellinen tutkimus, sekä julkisiin tai yleishyödyllisiin laitoksiin kuuluville yksiköille, joiden pääasiallisena toimintana on opetus tai tieteellinen tutkimus, - tai sellaisten pääasiassa opetusta tai tieteellistä tutkimusta harjoittavien yksityisten laitosten käyttöön, joille jäsenvaltioiden toimivaltaiset viranomaiset ovat myöntäneet luvan ottaa vastaan näitä tavaroita tullitta, XIV OSASTO IHMISPERÄISET TERAPEUTTISET AINEET JA VERI- JA KUDOSRYHMIEN MÄÄRITYSREAGENSSIT 61 artikla 1. Jollei 62 artiklan säännöksistä muuta johdu, tuontitullittomuus myönnetään: a) ihmisperäisille terapeuttisille aineille, b) veriryhmien määritysreagensseille, c) kudosryhmien määritysreagensseille. 2. Edellä 1 kohdassa tarkoitetaan: - "ihmisperäisellä terapeuttisella aineella" ihmisverta ja sen johdannaisia (ihmisen täysvirta, kuivattua ihmisveren plasmaa, ihmisveren albumiinia sekä tasapainoteltuja ihmisveren plasmaproteiiniliuoksia, immoglobuliiniliuoksia ja fibrinogeeniliuoksia, - "veriryhmien määritys reagenssilla" kaikkia ihmis-, eläin- tai kasviperäisiä ja muita reagensseja, joita käytetään veriryhmien ja niiden yhteensopimattomuuksien määrittämiseen, - "kudosryhmien määritysreagenssilla" kaikkia ihmis-, eläin- tai kasviperäisiä ja muita reagensseja, joita käytetään ihmiskudosryhmien määrittämiseen. 62 artikla Tullittomuus rajoittuu tuotteisiin: a) jotka on tarkoitettu toimivaltaisten viranomaisten hyväksymille toimielimille tai laboratorioille yksinomaan muuhun kuin kaupalliseen, lääketieteelliseen tai tieteelliseen käyttöön; b) joiden mukana seuraa yhteisön ulkopuolisessa lähtömaassa tähän tarkoitukseen valtuutetun toimielimen antama vaatimustenmukaisuustodistus; c) jotka on pakattu erityisellä tunnistusmerkinnällä varustettuihin astioihin. 63 artikla Tullittomuus koskee myös erikoispakkauksia, joita tarvitaan ihmisperäisten terapeuttisten aineiden taikka veri- tai kudosryhmän määritysreagenssien kuljetukseen sekä tavaralähetyksiin mahdollisesti sisältyviä niiden käytössä tarvittavia liuottimia ja lisätarvikkeita. XV OSASTO KANSAINVÄLISISSÄ URHEILUTAPAHTUMISSA KÄYTETTÄVÄT LÄÄKEVALMISTEET 64 artikla Tuontitullittomuus myönnetään kansainvälisiin urheilutapahtumiin osallistuville, kolmansista maista tuleville henkilöille tai eläimille tarkoitetuille lääke- tai eläinlääketieteellisille lääkevalmisteille siinä määrin kuin on tarpeen näiden henkilöiden tai eläinten tarpeiden täyttämiseksi yhteisön tullialueella oleskelun aikana. XVI OSASTO HYVÄNTEKEVÄISYYS - JA AVUSTUSJÄRJESTÖILLE OSOITETUT TAVARAT; SOKEILLE JA MUILLE VAMMAISILLE TARKOITETUT TAVARAT A. Yleisten tavoitteiden toteuttamiseksi 65 artikla 1. Tuontitullittomuus myönnetään, sikäli kuin ne eivät aiheuta väärinkäytöksiä tai merkittävää kilpailun vääristymistä, ja jollei 67 ja 68 artiklan säännöksistä muuta johdu: a) perustarvikkeille, joita valtion toimielimet tai muut toimivaltaisten viranomaisten hyväksymät hyväntekeväisyys- tai avustusjärjestöt tuovat yhteisöön jaettavaksi vastikkeetta puutteenalaisille; b) kaikenlaisille tavaroille, jotka yhteisön ulkopuolelle sijoittautunut henkilö tai järjestö on osoittanut vastikkeetta ja ilman mitään kaupallista tarkoitusta valtion toimielimille tai muille toimivaltaisen viranomaisen hyväksymille hyväntekeväisyys- tai avustusjärjestöille varojen keräämiseksi hyväntekeväisyystilaisuuksissa puutteenalaisille; c) varusteille ja toimistotarvikkeille, jotka yhteisön ulkopuolelle sijoittautunut henkilö tai järjestö on osoittanut vastikkeetta ja ilman mitään kaupallista tarkoitusta valtion toimielimille tai muille toimivaltaisten viranomaisten hyväksymille hyväntekeväisyys- tai avustusjärjestöille käytettäväksi yksinomaan niiden toimintaan ja niiden ajamien hyväntekeväisyystarkoitusten toteuttamiseksi. 2. Edellä 1 kohdan a alakohdassa tarkoitetaan "perustarvikkeilla" tavaroita, jotka ovat välttämättömiä ihmisten välittömien tarpeiden tyydyttämiseksi, kuten elintarvikkeita, lääkkeitä, vaatteita ja peitteitä. 66 artikla Tullittomuutta ei sovelleta: a) alkoholituotteisiin, b) tupakkaan ja tupakkatuotteisiin, c) kahviin ja teehen, d) muihin moottoriajoneuvoihin kuin ambulansseihin. 67 artikla Tullittomuus myönnetään vain toimielimille tai järjestöille, joiden kirjanpito antaa toimivaltaisille viranomaisille mahdollisuuden tarkastaa toimielinten tai järjestöjen toiminnan ja jotka antavat kaikki tarpeellisiksi katsotut vakuudet. 68 artikla 1. Toimielimet tai järjestöt, joille tullittomuus on myönnetty, eivät saa lainata, vuokrata eivätkä luovuttaa vastikkeellisesti tai vastikkeetta 65 artiklassa tarkoitettuja tavaroita ja tarvikkeita muihin kuin kyseisen artiklan 1 kohdan a ja b alakohdassa säädettyihin tarkoituksiin ilmoittamatta asiasta etukäteen toimivaltaisille viranomaisille. 2. Jos tavaroita tai tarvikkeita lainataan, vuokrataan tai luovutetaan toimielimelle tai järjestölle, johon sovelletaan 65 ja 67 artiklan mukaista tullittomuutta, tullittomuus pysyy voimassa, jos toimielin tai järjestö käyttää tavaroita ja tarvikkeita tarkoituksiin, jotka oikeuttavat tullittomuuden myöntämiseen. Muissa tapauksissa lainaus, vuokraus tai luovutus edellyttää tuontitullien maksamista etukäteen lainaus-, vuokraus- tai luovutuspäivänä voimassa olevan kannan mukaan toimivaltaisten viranomaisten kyseisenä päivänä toteaman tai hyväksymän tavaran lajin ja tullausarvon mukaan. 69 artikla 1. Edellä 65 artiklassa tarkoitettujen toimielinten tai järjestöjen, jotka eivät enää täytä tullittomuuden edellytyksiä tai jotka aikovat käyttää tullittomia tavaroita tai tarvikkeita muihin kuin näissä artikloissa säädettyihin tarkoituksiin, on ilmoitettava asiasta toimivaltaisille viranomaisille. 2. Tavaroihin ja tarvikkeisiin, jotka jäävät sellaisten toimielinten tai järjestöjen omistukseen, jotka eivät enää täytä tullittomuuden edellytyksiä, sovelletaan niiden tuontitulleja mainittujen edellytysten täyttymisen lakatessa voimassa olevan kannan mukaan toimivaltaisten viranomaisten kyseisenä päivänä toteaman tai hyväksymän tavaroiden lajin ja tullausarvon mukaan. 3. Tavaroihin, joita tullittomuuteen oikeutettu toimielin käyttää muihin kuin 65 artiklassa säädettyihin tarkoituksiin, sovelletaan niiden tuontitulleja niiden muuhun käyttöön ottamisen päivänä voimassa olevan kannan mukaan toimivaltaisten viranomaisten kyseisenä päivänä toteaman tai hyväksymän tavaroiden lajin ja tullausarvon mukaan. B. Vammaisten hyväksi 1. Sokeille tarkoitetut tavarat 70 artikla Tuontitullittomuus myönnetään liitteessä III luetelluille tavaroille, jotka on suunniteltu erityisesti sokeiden opetus-, tieteellis- ja kulttuuriluonteiseksi kehittämiseksi. 71 artikla Tuontitullittomuus myönnetään liitteessä IV luetelluille tavaroille, jotka on suunniteltu erityisesti sokeiden opetus-, tieteellis- tai kulttuuriluonteiseksi kehittämiseksi, kun niiden tuojana ovat: - joko sokeat itse heidän omaan käyttöönsä, - tai sokeiden oppilaitokset tai koulutus- tai avustusjärjestöt, jotka toimivaltainen viranomainen on hyväksynyt vastaanottamaan näitä tavarat tullitta. Ensimmäisessä kohdassa tarkoitettua tullittomuutta sovelletaan kyseisiin tavaroihin kuuluviin varaosiin, osiin tai erityisiin lisätarvikkeisiin sekä työkaluihin, joita käytetään kyseisten tavaroiden kunnossapitoon, tarkistamiseen, vakaamiseen tai korjaamiseen silloin, kun nämä varaosat, osat, lisätarvikkeet tai työkalut tuodaan yhteisöön samanaikaisesti kyseisten tavaroiden kanssa, tai jos ne myöhemmin maahan tuotuina voidaan tunnistaa näiden aikaisemmin tuotujen tullittomien tavaroiden yhteyteen tarkoitetuiksi, tai jos niille voitaisiin hakea tullittomuutta haettaessa tullittomuutta kyseisille varaosille, osille, erityisille lisätarvikkeille tai työkaluille. 2. Muille vammaisille tarkoitetut tavarat 72 artikla 1. Tuontitullittomuus myönnetään tavaroille, jotka on suunniteltu erityisesti fyysisesti tai henkisesti vammaisten muiden kuin sokeiden henkilöiden koulutukseen, työllistämiseen ja sosiaalisten olojen parantamiseen: a) kun niiden tuojina ovat: - joko vammaiset itse heidän omaan käyttöönsä, - tai oppilaitokset tai järjestöt, joiden pääasiallisena toimintana on vammaisten kouluttaminen tai avustaminen ja jotka toimivaltainen viranomainen on hyväksynyt vastaanottamaan näitä tavaroita tullitta; b) ja kun näitä tavaroita ei valmisteta samanaikaisesti yhteisössä. Tämän asetuksen 143 artiklan 2 ja 3 kohdassa tarkoitetun menettelyn mukaisesti annetuilla soveltamissäännöksillä vahvistetuissa olosuhteissa voidaan kuitenkin poiketa b alakohdassa tarkoitetusta edellytyksestä silloin, kun tullittomuuden myöntäminen ei aiheuta vahinkoa vastaavien tavaroiden tuotannolle yhteisössä. 2. Edellä 1 kohdassa tarkoitettua tullittomuutta sovelletaan kyseisiin tavaroihin kuuluviin varaosiin, osiin tai erityisiin lisätarvikkeisiin sekä työkaluihin, joita käytetään kyseisten tavaroiden kunnossapitoon, tarkistamiseen, vakaamiseen tai korjaamiseen silloin, kun nämä varaosat, osat, lisätarvikkeet tai työkalut tuodaan yhteisöön samanaikaisesti kyseisten tavaroiden kanssa, tai jos ne myöhemmin maahan tuotuina voidaan tunnistaa näiden aikaisemmin tuotujen tullittomiksi hyväksyttyjen tavaroiden yhteyteen tarkoitetuiksi, tai jos niille voitaisiin hakea tullittomuutta haettaessa tullittomuutta kyseisille varasosille, osille, erityisille lisätarvikkeille tai työkaluille. 3. Tätä artiklaa sovellettaessa: - tavaran vastaavuus arvioidaan vertaamalla tullittomaksi pyydetyn tavaran olennaisia teknisiä ominaisuuksia vastaavan yhteisössä valmistetun tavaran ominaisuuksiin sen toteamiseksi, voidaanko viimeksi mainittua käyttää samoihin tarkoituksiin, joihin tullittomaksi pyydetty tavara on tarkoitettu, ja voidaanko sillä saada vastaavia tuloksia, - tavaraa pidetään samaan aikaan yhteisössä valmistettuna, jos sen tilaushetkestä laskettu toimitusaika ei ole, ottaen huomioon kyseisen tuotantoalan kaupalliset käytännöt, merkittävästi pitempi kuin tullittomaksi haetun tavaran toimitusaika, tai kun se ei ylitä tätä niin paljon, että sillä on merkittävä vaikutus kyseisen tavaran käyttötarkoitukseen tai alun perin suunniteltuun käyttöön. 73 artikla Jollei 72 artiklan 1 kohdan 2 alakohdasta muuta johdu, tullittomuuden myöntämisen edellytyksenä on, että 143 artiklan 2 ja 3 kohdassa tarkoitetun menettelyn mukaisesti annetuilla soveltamissäännöksillä vahvistetuissa olosuhteissa voidaan todeta, että tavaroita, jotka vastaavat tuontitullittomaksi haettuja tavaroita, ei valmisteta samanaikaisesti yhteisössä. 74 artikla Tullittomuuden myöntämiseen tavaroille, jotka on osoitettu lahjana vammaisille itselleen ja heidän omaan käyttöönsä taikka 72 artiklan 1 kohdan a alakohdassa tarkoitetuille laitoksille, ei sovelleta 72 artiklan 1 kohdan b alakohdan eikä 73 artiklan edellytyksiä. On kuitenkin voitava todeta 143 artiklan 2 ja 3 kohdassa tarkoitetun menettelyn mukaisesti annetuilla soveltamissäännöksillä vahvistetuissa olosuhteissa, että kyseisten tavaroiden lahjoittamiseen ei liity lahjoittajan taholta mitään kaupallista tarkoitusta. 3. Yleiset säännökset 75 artikla Tullittomuuden myöntäminen sokeille tai muille vammaisille heidän omaan käyttöönsä tulevien tavaroiden osalta 71 artiklan ensimmäisen luetelmakohdan, 72 artiklan 1 kohdan a alakohdan ensimmäisen luetelmakohdan ja 74 artiklan mukaisesti edellyttää, että jäsenvaltioissa voimassa olevat säännökset antavat asianomaisille mahdollisuuden osoittaa tullittomuuteen oikeuttavan sokeutensa tai muun vammansa. 76 artikla 1. Edellä 71, 72 ja 74 artiklassa tarkoitettujen henkilöiden yhteisöön tuomia tavaroita ei saa lainata, vuokrata eikä luovuttaa vastikkeellisesti tai vastikkeetta ilmoittamatta asiasta etukäteen toimivaltaisille viranomaisille. 2. Jos tavara lainataan, vuokrataan tai luovutetaan henkilölle, laitokselle tai toimielimelle, johon sovelletaan 71-74 artiklan mukaista tullittomuutta, tullittomuus pysyy voimassa, jos laitos tai toimielin käyttää tavaraa tarkoituksiin, jotka oikeuttavat tullittomuuden myöntämiseen. Muissa tapauksissa lainaus, vuokraus tai luovutus edellyttää tuontitullien maksamista etukäteen lainaus-, vuokraus- tai luovutuspäivänä voimassa olevan kannan mukaan toimivaltaisten viranomaisten kyseisenä päivänä toteaman tai hyväksymän tavaran lajin ja tullausarvon mukaan. 77 artikla 1. Edellä 71-74 artiklassa säädetyillä edellytyksillä tullittomiksi hyväksytyt laitokset tai järjestöt voivat lainata, vuokrata tai luovuttaa voittoa tavoittelematta yhteisöön tuomiaan tavaroita sokeille ja muille vammaisille, joista nämä laitokset tai järjestöt huolehtivat maksamatta näihin tavaroihin liittyviä tulleja. 2. Lainausta, vuokrausta tai luovutusta ei saa tapahtua muissa kuin 1 kohdassa säädetyissä olosuhteissa ilmoittamatta asiasta etukäteen toimivaltaisille viranomaisille. Jos tavara lainataan, vuokrataan tai luovutetaan laitokselle tai järjestölle, johon sovelletaan 71 artiklan ensimmäisen luetelmakohdan tai 72 artiklan 1 kohdan a alakohdan mukaista tullittomuutta, tullittomuus pysyy voimassa, jos laitos tai järjestö käyttää tavaraa tarkoituksiin, jotka oikeuttavat tullittomuuden myöntämiseen. Muissa tapauksissa lainaus, vuokraus tai luovutus edellyttää tullien maksamista etukäteen lainaus-, vuokraus- tai luovutuspäivänä voimassa olevan kannan mukaan toimivaltaisten viranomaisten kyseisenä päivänä toteaman tai hyväksymän tavaran lajin ja tullausarvon mukaan. 78 artikla 1. Edellä 71 ja 72 artiklassa tarkoitettujen laitosten tai järjestöjen, jotka eivät enää täytä tullittomuuden edellytyksiä tai jotka aikovat käyttää tullittomaksi hyväksyttyä tavaraa muihin kuin mainituissa artikloissa säädettyihin tarkoituksiin, on ilmoitettava asiasta toimivaltaisille viranomaisille. 2. Tavaroihin, jotka jäävät sellaisten laitosten tai järjestöjen omistukseen, jotka eivät enää täytä tullittomuuden edellytyksiä, sovelletaan niiden tuontitulleja mainittujen edellytysten täyttymisen lakatessa voimassa olevan kannan mukaan toimivaltaisten viranomaisten kyseisenä päivänä toteaman tai hyväksymän tavaran lajin ja tullausarvon mukaan. 3. Tavaroihin, joita tullittomuuteen oikeutettu laitos tai järjestö käyttää muihin kuin 71 ja 72 artiklassa säädettyihin tarkoituksiin, sovelletaan niiden tuontitulleja niiden muuhun käyttöön ottamisen päivänä voimassa olevan kannan mukaan toimivaltaisten viranomaisten kyseisenä päivänä toteaman tai hyväksymän tavaran lajin ja tullausarvon mukaan. C. Katastrofien uhrien hyväksi 79 artikla 1. Jollei 80-85 artiklan säännöksistä muuta johdu, tuontitullittomuus myönnetään valtion toimielinten tai muiden toimivaltaisten viranomaisten hyväksymien hyväntekeväisyys- tai avustusjärjestöjen yhteisöön tuomille tavaroille, jotka on tarkoitettu: a) joko jaettavaksi vastikkeetta yhden tai useamman jäsenvaltion aluetta kohtaavan katastrofin uhreille; b) tai annettavaksi vastikkeetta tällaisten katastrofien uhrien käyttöön tavaroiden pysyessä kyseisten järjestöjen omistuksessa. 2. Edellä 1 kohdassa tarkoitettu tullittomuus myönnetään samoissa olosuhteissa myös tavaroille, jotka pelastusyksiköt ovat tuoneet vapaaseen liikkeeseen omaa tarvettaan varten avustustoiminnan ajaksi. 80 artikla Tullittomuus ei koske tuhoalueiden jälleenrakentamiseen tarkoitettuja materiaaleja ja varusteita. 81 artikla Tullittomuuden myöntäminen edellyttää, että komissio tekee kyseisen jäsenvaltion tai kyseisten jäsenvaltioiden pyynnöstä päätöksen noudattamalla kiireellisyysmenettelyä, johon kuuluu neuvottelu muiden jäsenvaltioiden kanssa. Tässä päätöksessä vahvistetaan tarvittaessa tullittomuuden soveltamisen laajuus ja edellytykset. Odottaessaan ilmoitusta komission päätöksestä katastrofin kohteeksi joutuneet jäsenvaltiot voivat antaa luvan tavaroiden tuontiin 79 artiklassa säädettyihin tarkoituksiin lykkäämällä niihin liittyviä tulleja, jos yhteisöön tuova toimielin tai järjestö sitoutuu maksamaan ne, jos tullittomuutta ei myönnetä. 82 artikla Tullittomuus myönnetään vain toimielimille tai järjestöille, joiden kirjanpito antaa toimivaltaisille viranomaisille mahdollisuuden tarkastaa järjestöjen toiminnan ja jotka antavat kaikki tarpeellisiksi katsotut vakuudet. 83 artikla 1. Tullittomiksi hyväksytyt toimielimet tai järjestöt eivät saa lainata, vuokrata eivätkä luovuttaa edellä 79 artiklan 1 kohdassa tarkoitettuja tavaroita vastikkeellisesti tai vastikkeetta muissa kuin kyseisessä artiklassa tarkoitetuissa olosuhteissa ilmoittamatta asiasta etukäteen toimivaltaisille viranomaisille. 2. Jos tavara lainataan, vuokrataan tai luovutetaan toimielimelle tai järjestölle, johon sovelletaan 79 artiklan mukaista tullittomuutta, tullittomuus pysyy voimassa, jos toimielin tai järjestö käyttää tavaroita tarkoituksiin, jotka oikeuttavat tullittomuuden myöntämiseen. Muissa tapauksissa lainaus, vuokraus tai luovutus edellyttää tuontitullien maksamista etukäteen lainaus-, vuokraus- tai luovutuspäivänä voimassa olevan kannan mukaan toimivaltaisten viranomaisten kyseisenä päivänä toteaman tai hyväksymän tavaran lajin ja tullausarvon mukaan. 84 artikla 1. Edellä 79 artiklan 1 kohdan b alakohdassa tarkoitettuja tavaroita ei saa lainata, vuokrata tai luovuttaa vastikkeellisesti tai vastikkeetta sen jälkeen, kun katastrofin uhrit ovat lakanneet käyttämästä niitä ilmoittamatta asiasta etukäteen toimivaltaisille viranomaisille. 2. Jos tavara lainataan, vuokrataan tai luovutetaan toimielimelle tai järjestölle, johon sovelletaan 79 artiklan mukaista tai 65 artiklan 1 kohdan a alakohdan mukaista tullittomuutta, tullittomuus pysyy voimassa, jos toimielin tai järjestö käyttää tavaraa tarkoituksiin, jotka oikeuttavat tullittomuuden myöntämiseen. Muissa tapauksissa lainaus, vuokraus tai luovutus edellyttää tullien maksamista etukäteen lainaus-, vuokraus- tai luovutuspäivänä voimassa olevan kannan mukaan toimivaltaisten viranomaisten kyseisenä päivänä toteaman tai hyväksymän tavaran lajin ja tullausarvon mukaan. 85 artikla 1. Edellä 79 artiklassa tarkoitettujen toimielinten tai järjestöjen, jotka eivät enää täytä tullittomuuden edellytyksiä tai jotka aikovat käyttää tullittomia tavaroita muihin kuin tässä artiklassa säädettyihin tarkoituksiin, on ilmoitettava asiasta toimivaltaisille viranomaisille. 2. Tavaroihin, jotka jäävät sellaisten toimielinten tai järjestöjen omistukseen, jotka eivät enää täytä tullittomuuden edellytyksiä, kun ne luovutetaan toimielimelle tai järjestölle, johon sovelletaan 79 artiklan mukaista tullittomuutta tai tarvittaessa 65 artiklan 1 kohdan a alakohdan mukaista tullittomuutta, tullittomuus pysyy voimassa, jos toimielin tai järjestö käyttää tavaraa tarkoituksiin, jotka oikeuttavat tullittomuuden myöntämiseen. Muussa tapauksessa tavaroihin sovelletaan niiden tuontitulleja mainittujen edellytysten täyttymisen lakatessa voimassa olevan kannan mukaan toimivaltaisten viranomaisten kyseisenä päivänä toteaman tai hyväksymän tavaran lajin ja tullausarvon mukaan. 3. Tavaroihin, joita tullittomuuteen oikeutettu toimielin tai järjestö käyttää muihin kuin 79 artiklassa säädettyihin tarkoituksiin, sovelletaan niiden tuontitulleja niiden muuhun käyttöön ottamisen päivänä voimassa olevan kannan mukaan toimivaltaisten viranomaisten kyseisenä päivänä toteaman tai hyväksymän tavaran lajin ja tullausarvon mukaan. XVII OSASTO ANSIOISTA MYÖNNETYT KUNNIAMERKIT JA KORVAUKSET 86 artikla Tuontitullittomuus myönnetään, kun asianomaiset voivat perustella tapauksen toimivaltaisia viranomaisia tyydyttävällä tavalla ja kun toiminnalla ei ole kaupallista luonnetta: a) kunniamerkeille, jotka kolmansien maiden hallitukset myöntävät henkilöille, joiden pysyvä asuinpaikka on yhteisön tullialueella; b) maljoille, mitaleille ja vastaaville tavaroille, jotka ovat luonteeltaan olennaisesti vertauskuvallisia ja jotka annetaan kolmansissa maissa henkilöille, joiden pysyvä asuinpaikka on yhteisön tullialueella tunnustukseksi toiminnasta, jota he ovat harjoittaneet taiteen, tieteen, urheilun tai julkisten palvelujen kaltaisilla aloilla taikka tunnustukseksi ansioistaan tietyn tapahtuman yhteydessä, ja jotka kyseiset henkilöt itse tuovat yhteisöön; c) maljoille, mitaleille ja vastaaville tavaroille, jotka ovat luonteeltaan olennaisesti vertauskuvallisia ja jotka kolmanteen maahan sijoittautuneet viranomaiset tai henkilöt lahjoittavat korvauksetta b alakohdan tarkoitukseen yhteisön tullialueella. XVIII OSASTO KANSAINVÄLISTEN SUHTEIDEN YHTEYDESSÄ SAADUT LAHJAT 87 artikla Tuontitullittomuus myönnetään seuraaville tavaroille, jollei 88 ja 89 artiklan säännöksissä toisin säädetä, sanotun kuitenkaan rajoittamatta tarvittaessa 45-49 artiklan säännösten soveltamista: a) tavaroille, joita kolmanteen maahan virallisen vierailun tehneet henkilöt tuovat yhteisön tullialueelle saatuaan tavarat lahjaksi isäntäviranomaisilta vierailun yhteydessä; b) tavaroille, joita henkilöt yhteisön tullialueelle viralliselle vierailulle tulevat tuovat annettavaksi lahjaksi isäntäviranomaisille vierailun yhteydessä; c) tavaroille, joita kolmanteen maahan sijoittautunut viranomainen, julkisyhteisö tai yleishyödyllistä toimintaa harjoittava ryhmittymä antaa lahjaksi taikka ystävyyden tai huomaavaisuuden osoitukseksi yhteisöön sijoittautuneelle viranomaiselle, julkisyhteisölle tai yleishyödyllistä toimintaa harjoittavalle ryhmittymälle, jonka toimivaltaiset viranomaiset ovat hyväksyneet vastaanottamaan tällaisia tavaroita tullitta. 88 artikla Tullittomuutta ei sovelleta alkoholituotteisiin, tupakkaan eikä tupakkatuotteisiin. 89 artikla Tullittomuutta sovelletaan vain, jos: - lahjaksi annettavat esineet annetaan satunnaisesti, - niitä ei voida tulkita ilmentävän luonteeltaan, arvoltaan eikä määrältään mitään kaupallista tarkoitusta, - niitä ei käytetä kaupallisiin tarkoituksiin. XIX OSASTO HALLITSIJOIDEN JA VALTIONPÄÄMIESTEN KÄYTTÖÖN TARKOITETUT TAVARAT 90 artikla Tuontitullittomuus myönnetään toimivaltaisen viranomaisten vahvistamin rajoituksin ja edellytyksin: a) vallassa oleville hallitsijoille ja valtionpäämiehille annettaville lahjoille; b) vallassa olevien kolmansien maiden hallitsijoiden tai valtionpäämiehien taikka näitä virallisesti edustavien henkilöiden käytettäväksi tai kulutettavaksi tarkoitetuille tavaroille. Tuontijäsenvaltio voi kuitenkin asettaa vastavuoroisuuden edellytykseksi tullittomuuden myöntämiselle. XX OSASTO KAUPAN EDISTÄMISEKSI TARKOITETTUJEN TAVAROIDEN MAAHANTUONTI A. Vähäarvoiset tavaranäytteet 91 artikla 1. Tuontitullittomuus myönnetään vähäarvoisille tavaranäytteille, joita voidaan käyttää vain niiden edustamien tavaroiden tilausten hankintaan näiden tavaroiden tuomiseksi yhteisön tullialueelle, sanotun kuitenkaan rajoittamatta 95 artiklan 1 kohdan a alakohdan säännösten soveltamista. 2. Toimivaltaiset viranomaiset voivat asettaa tullittomuuden myöntämisen edellytykseksi, että tietyt tuotteet on repimällä, lävistämällä, pysyvästi tai selvästi merkitsemällä tai muulla tavoin tehtävä lopullisesti käyttökelvottomiksi tuhoamatta kuitenkaan niiden näytteenomaista luonnetta. 3. Edellä 1 kohdassa tarkoitetaan "tavaranäytteellä" tuotteita, jotka esillepanonsa ja kunkin tavaroiden lajin tai laadun osalta tarjotun määränsä vuoksi soveltuvat ainoastaan tilausten hankintaan. B. Mainosluonteiset painotuotteet ja tavarat 92 artikla Jollei 93 artiklan säännöksistä muuta johdu, tuontitullittomuus myönnetään luettelojen, hinnastojen, käyttöohjeiden tai kaupallisten tiedotteiden kaltaisille painotuotteille, jotka koskevat: a) joko myytävänä tai vuokrattavana olevia tavaroita; b) tai liikenteessä, kaupallisessa vakuutustoiminnassa tai pankkitoiminnassa tarjottavia palveluita, joita yhteisön tullialueen ulkopuolelle sijoittautunut henkilö tarjoaa. 93 artikla Edellä 92 artiklassa tarkoitettu tullittomuus rajoittuu mainosluonteisiin painotuotteisiin, jotka täyttävät seuraavat edellytykset: a) painotuotteissa on oltava selvästi merkittynä sen yrityksen nimi, joka tuottaa, myy tai vuokraa tavaroita tai joka tarjoaa niiden palvelujen suorituksia, joita painotuotteet koskevat; b) jokaisessa tavaralähetyksessä saa olla vain yksi asiakirja tai vain yksi kappale jokaista asiakirjaa, jos tavaralähetys käsittää useita asiakirjoja. Tavaralähetykset, jotka sisältävät useita kappaleita samaa asiakirjaa voidaan kuitenkin hyväksyä tullittomiksi, jos niiden kokonaisbruttopaino on enintään yksi kilogramma. c) painotuotteet eivät saa kuulua saman lähettäjän samalle vastaanottajalle osoittamaan koottuun tavaralähetykseen. 94 artikla Tuontitulleista vapautetaan lisäksi toimittajien asiakkailleen vastikkeetta osoittamat mainosluonteiset tavarat, joilla ei ole varsinaista kaupallista arvoa, joita ei voida käyttää muihin kuin mainostarkoituksiin. C. Näyttelyssä tai vastaavassa tilaisuudessa käytettävät tai kulutettavat tuotteet 95 artikla 1. Jollei 96-99 artiklan säännöksistä muuta johdu, tuontitullittomuus myönnetään: a) pienille näytteille, jotka edustavat yhteisön tullialueen ulkopuolella valmistettuja tavaroita ja jotka on tarkoitettu näyttelyyn tai vastaavaan tilaisuuteen: b) tavaroille, jotka tuodaan yhteisöön yksinomaan niiden esittelyä varten tai yhteisön tullialueen ulkopuolella valmistettujen ja näyttelyssä tai vastaavassa tilaisuudessa näytteillä olevien koneiden ja laitteiden esittelyä varten; c) erilaisille vähäarvoisille materiaaleille, kuten maaleille, lakoille ja seinäpapereille, joita käytetään kolmansien maiden esittelijöiden näyttelyn tai vastaavan tilaisuuden tilapäisten, käytön jälkeen hävitettävien näyttelyosastojen rakentamiseen, ylläpitoon ja koristamiseen; d) painotuotteille, luetteloille, esitteille, hinnastoille, mainosjulisteille, kuvitetuille tai kuvittamattomille kalentereille, kehystämättömille valokuville ja muille tavaroille, jotka toimitetaan vastikkeetta käytettäväksi yhteisön tullialueen ulkopuolella valmistettujen tavaroiden mainostamiseen ja joita esitellään näyttelyssä tai vastaavassa tilaisuudessa. 2. Edellä 1 kohdassa tarkoitetaan "näyttelyllä tai vastaavalla tilaisuudella": a) kaupan, teollisuuden, maatalouden ja pienteollisuuden näyttelyitä, messuja, esittelyjä ja vastaavia tilaisuuksia; b) pääasiassa hyväntekeväisyystarkoituksessa järjestettyjä näyttelyitä ja tilaisuuksia; c) tieteen, tekniikan, käsityötaidon, taiteen, kasvatuksen tai koulutuksen tai kulttuurin, urheilun, uskonnon tai jumalanpalveluksen, ammattiyhdistysliikkeen, matkailun tai kansojen keskinäisen ymmärtämyksen edistämiseksi järjestettyjä näyttelyjä tai vastaavia tilaisuuksia; d) kansainvälisten järjestöjen tai ryhmittymien edustajien kokouksia; e) virallisia juhlamenoja tai muistotilaisuuksia; lukuun ottamatta myymälöissä tai kaupallisissa tiloissa yksityisesti kolmannen maan tavaroiden myymiseksi järjestettäviä näyttelyitä. 96 artikla Edellä 95 artiklan 1 kohdan a alakohdassa tarkoitettu tullittomuus rajoittuu näytteisiin, jotka: a) tuodaan yhteisöön sellaisenaan vastikkeetta kolmansista maista tai saadaan tilaisuuteen näistä maista irtotavarana tuotavasta tavarasta; b) käytetään yksinomaan tilaisuuden aikana tapahtuvaan ilmaiseen jakeluun yleisölle niiden henkilöiden käyttöön tai kulutukseen, joille ne jaetaan; c) voidaan tunnistaa mainosluonteisiksi näytteiksi, joilla on vähäinen yksikköarvo; d) eivät sovellu helposti markkinoitaviksi, ja joiden esittelypakkaus sisältää tarvittaessa pienemmän määrän tavaraa kuin pienin markkinoilla tosiasiallisesti kaupan oleva pakkaus samaa tavaraa; e) kulutetaan paikan päällä tilaisuuden aikana, kun kyse on elintarvikkeista tai juomista, joita ei ole pakattu d alakohdassa tarkoitetulla tavalla; f) ovat kokonaisarvoltaan ja määrältään suhteessa tapahtuman luonteeseen, vierailijoiden määrään ja näytteilleasettajan osallistumisen merkittävyyteen. 97 artikla Edellä 95 artiklan 1 kohdan b alakohdassa tarkoitettu tullittomuus rajoittuu tavaroihin, jotka: a) kulutetaan tai hävitetään tapahtuman aikana ja b) ovat kokonaisarvoltaan ja määrältään suhteessa tapahtuman luonteeseen, vierailijoiden määrään ja näytteilleasettajan osallistumisen merkittävyyteen. 98 artikla Edellä 95 artiklan 1 kohdan d alakohdassa tarkoitettu tullittomuus rajoittuu mainosluonteisiin painotuotteisiin ja tavaroihin, jotka: a) on tarkoitettu yksinomaan jaettavaksi vastikkeetta yleisölle tapahtumapaikalla; b) ovat kokonaisarvoltaan ja määrältään suhteessa tapahtuman luonteeseen, vierailijoiden määrään ja näytteilleasettajan osallistumisen merkittävyyteen. 99 artikla Edellä 95 artiklan 1 kohdan a ja b alakohdassa tarkoitettua tullittomuutta ei sovelleta: a) alkoholituotteisiin; b) tupakkaan ja tupakkatuotteisiin; c) polttoaineisiin. XXI OSASTO TUTKIMUKSIA, ANALYYSEJA JA KOKEITA VARTEN MAAHAN TUOTAVAT TAVARAT 100 artikla Jollei 101-106 artiklan säännöksistä muuta johdu, tuontitullittomuus myönnetään tavaroille, jotka tuodaan maahan niiden koostumuksen, laadun tai muiden teknisten ominaisuuksien selvittämiseksi taikka tiedotustarkoituksessa tai teollisessa tai kaupallisessa tutkimustarkoituksessa suoritettavaan tutkimus-, analyysi- tai koekäyttöön. 101 artikla Edellä 100 artiklassa tarkoitetun tullittomuuden edellytyksenä on, että tutkimuksiin, analyyseihin tai kokeisiin käytetyt tavarat kulutetaan tai hävitetään kokonaan kyseisten tutkimusten, analyysien tai kokeiden aikana, sanotun kuitenkaan rajoittamatta 104 artiklan säännösten soveltamista. 102 artikla Tullittomuutta ei sovelleta tavaroihin, joita käytetään sinänsä kaupanedistämistoimiksi tarkoitetuissa tutkimuksissa, analyyseissa tai kokeissa. 103 artikla Tullittomuus myönnetään vain niiden tavaramäärien osalta, jotka ovat ehdottomasti tarpeen niiden tuontitarkoituksen toteuttamisen kannalta. Toimivaltaiset viranomaiset vahvistavat nämä määrät tapauskohtaisesti kyseisen tarkoituksen huomioon ottaen. 104 artikla 1. Edellä 100 artiklassa tarkoitettua tullittomuutta sovelletaan tavaroihin, joita ei kuluteta tai hävitetä kokonaan tutkimusten, analyysien tai kokeiden aikana, jos jäljelle jäävät tuotteet toimivaltaisten viranomaisten suostumuksella ja valvonnassa: - joko hävitetään tai tehdään kaupallisesti arvottomiksi tutkimusten, analyysien tai testien päättyessä, - tai luovutetaan maksutta valtionkassaan, jos kansallisessa lainsäädännössä säädetään tällaisesta mahdollisuudesta, - tai viedään yhteisön tullialueen ulkopuolelle asianmukaisesti perustelluissa olosuhteissa. 2. Edellä 1 kohdassa tarkoitetaan "jäljelle jäävillä tuotteilla" tutkimuksista, analyyseista tai kokeista saatavia tuotteita taikka tavaroita, joita ei ole tosiasiallisesti käytetty. 105 artikla Muulloin kuin 104 artiklan 1 kohdan säännöksiä sovellettaessa 100 artiklassa tarkoitetuista tutkimuksista, analyyseista tai kokeista jäljelle jääviin tuotteisiin sovelletaan niiden tuontitulleja niiden muuhun käyttöön ottamisen päivänä, voimassa olevan kannan mukaan toimivaltaisten viranomaisten kyseisenä päivänä toteaman tai hyväksymän tavaran lajin ja tullausarvon mukaan. Henkilö, jota asia koskee voi kuitenkin toimivaltaisten viranomaisten suostumuksella ja valvonnassa muuttaa jäljelle jäävät tuotteet jätteeksi tai romuksi. Tässä tapauksessa sovelletaan jätteeksi tai romuksi muuttamisen päivänä jätteitä ja romua koskevia tuontitulleja. 106 artikla Toimivaltaiset viranomaiset vahvistavat tutkimusten, analyysien tai kokeiden suorittamisen määräajat sekä hallinnolliset muodollisuudet sen varmistamiseksi, että tavarat käytetään säädettyihin tarkoituksiin. XXII OSASTO TOIMIVALTAISILLE TEKIJÄNOIKEUKSIA TAIKKA TEOLLISTA TAI KAUPALLISTA OMAISUUTTA SUOJELEVILLE TOIMIELIMILLE OSOITETUT TAVARALÄHETYKSET 107 artikla Tuontitullittomuus myönnetään merkeille, malleille ja piirustuksille sekä niihin liittyville talletusasiakirjoille, patentinhakuasiakirjoille tai vastaaville asiakirjoille, jotka on osoitettu toimivaltaisille tekijänoikeuksia taikka teollista tai kaupallista omaisuutta suojeleville toimielimille. XXIII OSASTO MATKAILUUN LIITTYVÄ TIETOAINEISTO 108 artikla Tuontitullittomuus myönnetään, sanotun kuitenkaan rajoittamatta 50-59 artiklan säännösten soveltamista: a) asiakirjoille (lehtisille, esitteille, kirjoille, aikakauslehdille, oppaille, kehystetyille ja kehystämättömille julisteille, kehystämättömille valokuville ja valokuvasuurennoksille, kuvitetuille ja kuvittamattomille maantieteellisille kartoille, näyteikkunajulisteille, kuvitetuille kalentereille), jotka on tarkoitettu jaeltavaksi vastikkeetta ja joiden olennainen tarkoitus on saada yleisö vierailemaan vieraissa maissa ja erityisesti osallistumaan niissä luonteeltaan kulttuuripitoisiin, matkailullisiin, urheilullisiin, uskonnollisiin tai ammatillisiin kokouksiin tai tilaisuuksiin, jos nämä asiakirjat sisältävät enintään 25 prosenttia kaupallista mainontaa - lukuun ottamatta yhteisön yrityksiä esitteleviä kaupallista mainontaa - ja jos ne ovat yleisluonteeltaan selvästi matkailun edistämiseen tarkoitettuja; b) virallisten matkailutoimielinten julkaisemille tai jonkun muun niiden valvonnassa julkaisemille ulkomaalaisten hotellien luetteloille ja vuosikirjoille sekä ulkomailla käytettäville kuljetuspalvelujen aikatauluille, jos nämä asiakirjat on tarkoitettu jaeltaviksi vastikkeetta ja sisältävät enintään 25 prosenttia yksityistä kaupallista mainontaa lukuun ottamatta yhteisön yrityksiä esittelevää yksityistä kaupallista mainontaa; c) tekniselle materiaalille, jota lähetetään kansallisten matkailutoimielinten valtuuttamille edustajille tai niiden nimeämille kirjeenvaihtajille ja jota ei ole tarkoitettu jaeltavaksi, toisin sanoen vuosikirjat, puhelin- ja teleksiluettelot, hotelliluettelot, messuluettelot, arvoltaan vähäiset pienteollisuuden tuotteiden näytteet sekä museoita, yliopistoja, kylpylöitä ja muita vastaavia laitoksia koskevat asiakirjat. XXIV OSASTO ERINÄISET ASIAKIRJAT JA TUOTTEET 109 artikla Tuontitullittomuus myönnetään: a) jäsenvaltioiden julkisille laitoksille vastikkeetta osoitetuille asiakirjoille; b) ulkomaiden hallitusten ja virallisten kansainvälisten toimielinten julkaisuille, jotka on tarkoitettu jaeltaviksi vastikkeetta; c) äänestyslipuille, jotka on tarkoitettu kolmansiin maihin sijoittautuneiden toimielinten järjestämiin vaaleihin; d) tavaroille, jotka on tarkoitettu käytettäviksi todistuskappaleina tai vastaavassa tarkoituksessa jäsenvaltioiden tuomioistuimissa tai muissa virallisissa laitoksissa; e) julkisten laitosten tai pankkilaitosten väliseen tavanomaiseen tietojenvaihtoon liittyville nimikirjoitusnäytteille painetuille kiertokirjeille; f) jäsenvaltioiden keskuspankeille osoitetuille virallisluonteisille painotuotteille; g) kertomuksille, toimintakertomuksille, tiedotteille, esitteille, merkintätiedotteille ja muille asiakirjoille, joita kolmanteen maahan sijoittautuneet yhtiöt laativat ja lähettävät näiden yhtiöiden liikkeelle laskemien arvopapereiden haltijoille tai merkitsijöille; h) tietojen siirrossa käytetyille tallenteille (esimerkiksi reikäkortit, äänitteet, ja mikrokortit), jotka osoitetaan vastikkeetta vastaanottajalle, jos tullittomuus ei aiheuta väärinkäyttöä tai kilpailun merkittävää vääristymistä; i) asiakirjakansioille, arkistoille, kaavakkeille ja muille asiakirjoille, jotka on tarkoitettu käytettäväksi kansainvälisissä kokouksissa, konferensseissa tai kongresseissa sekä näiden tilaisuuksien pöytäkirjat; j) suunnitelmille, teknisille piirustuksille, jäljennöksille, kuvauksille ja muille vastaaville asiakirjoille, jotka tuodaan yhteisöön tilausten saamiseksi tai toimittamiseksi kolmansissa maissa tai yhteisön tullialueella järjestettävään kilpailuun osallistumiseksi; k) asiakirjoille, jotka on tarkoitettu käytettäväksi kolmanteen maahan sijoittautuneiden laitosten yhteisön tullialueella järjestämien tutkintojen aikana; l) kaavakkeille, jotka on tarkoitettu käytettäväksi kansainvälisten yleissopimusten mukaisina virallisina asiakirjoina kansainvälisessä ajoneuvo- tai tavaraliikenteessä; m) kaavakkeille, päällysmerkinnöille, kuljetusasiakirjoille ja vastaaville asiakirjoille, jotka kolmanteen maahan sijoittautuneet kuljetus- tai hotelliyritykset lähettävät yhteisön tullialueelle sijoittautuneille matkatoimistoille; n) kaavakkeille ja kuljetusasiakirjoille, konossementeille, rahtikirjoille ja muille käytetyille kaupallisille asiakirjoille tai toimistoasiakirjoille; o) kolmansien maiden tai kansainvälisten viranomaisten antamille virallisille painotuotteille ja kansainvälisten mallien mukaisille painotuotteille, jotka kolmansien maiden yhdistykset lähettävät yhteisön tullialueelle sijoittautuneille vastaaville yhdistyksille niiden jaettaviksi; p) valokuville, diapositiiveille ja valokuvien stereotypialaatoille, myös kuvateksteillä varustetuille, jotka on osoitettu uutistoimistoille taikka sanomalehtien tai aikakauslehtien toimituksille. XXV OSASTO AHTAUKSESSA JA TAVAROIDEN SUOJAUKSESSA NIIDEN KULJETUSTEN AIKANA KÄYTETTÄVÄT LISÄTARVIKKEET 110 artikla Tuontitullittomuus myönnetään erinäisille köysien, oljen, kankaan, paperin ja kartongin, puun ja muovin kaltaisille lisätarvikkeille, joita käytetään tavaroiden ahtaukseen ja suojaukseen - myös lämpösuojaukseen - kuljetettaessa niitä kolmannesta maasta yhteisön tullialueelle ja joita ei tavallisesti käytetä uudestaan. XXVI OSASTO ELÄIMILLE NIIDEN KULJETUKSEN AIKANA TARKOITETUT PAHNAT, REHUT JA RUOAT 111 artikla Tuontitullittomuus myönnetään kaikenlaisille pahnoille, rehuille ja ruoille, jotka on sijoitettu eläinten kuljetuksessa kolmannesta maasta yhteisön tullialueelle käytettävään kuljetusvälineeseen ja tarkoitettu jaettavaksi niille matkan aikana. XXVII OSASTO MAAMOOTTORIAJONEUVOISSA OLEVAT POLTTO- JA VOITELUAINEET 112 artikla 1. Jollei 113-115 artiklan säännöksistä muuta johdu, tuontitullittomuus myönnetään: a) yhteisön tullialueelle tulevien henkilömoottoriajoneuvojen, hyötymoottoriajoneuvojen ja moottoripyörien tavanomaisten polttoainesäiliöiden sisältämälle polttoaineelle; b) henkilömoottoriajoneuvoissa ja moottoripyörissä olevien kannettavien säiliöiden sisältämälle polttoaineelle 10 litran rajaan saakka ajoneuvoa kohti, sanotun kuitenkaan rajoittamatta kansallisten polttoaineen hallussapitoa ja kuljetusta koskevien säännösten soveltamista. 2. Edellä 1 artiklassa tarkoitetaan: a) "hyötymoottoriajoneuvolla" kaikkia tieliikenteessä käytettäviä moottoriajoneuvoja, jotka rakennetyyppinsä ja varustelunsa osalta soveltuvat ja ovat tarkoitettuja kuljettamaan vastikkeellisesti tai vastikkeetta: - enemmän kuin yhdeksän henkilöä kuljettaja mukaan luettuna, - tavaroita, sekä kaikkia muuhun erikoiskäyttöön kuin varsinaiseen kuljetukseen tarkoitettuja tieliikenteessä käytettäviä ajoneuvoja; b) "henkilömoottoriajoneuvolla" kaikkia moottoriajoneuvoja, jotka eivät täytä a alakohdassa määriteltyjä edellytyksiä: c) "tavanomaisilla polttoainesäiliöillä" säiliöitä, jotka valmistaja on kiinnittänyt pysyvästi kaikkiin kyseisen ajoneuvon tyyppisiin moottoriajoneuvoihin ja joiden pysyvä sijoittaminen mahdollistaa polttoaineen välittömän käytön sekä ajoneuvojen liikuttamiseen että tarvittaessa jäähdytysjärjestelmien käyttämiseen. Tavanomaisina polttoainesäiliöinä pidetään myös moottoriajoneuvoihin sovitettuja kaasusäiliöitä, jotka mahdollistavat kaasun välittömän käytön polttoaineena. 113 artikla Hyötymoottoriajoneuvojen tavanomaisten säiliöiden sisältämän polttoaineen osalta jäsenvaltiot voivat rajoittaa tullittomuuden soveltamisen 200 litraan ajoneuvoa ja matkaa kohti. 114 artikla Jäsenvaltioilla on oikeus rajoittaa tullittomaksi hyväksyttävän polttoaineen määrä: - kansainvälisissä kuljetuksissa käytettävien hyötymoottoriajoneuvojen osalta, kun niiden määräpaikkana on enintään 25 kilometriä linnuntietä rajalta ulottuva alue ja kun kuljetusten suorittajana on tällä alueella asuva henkilö, - edellä 49 artiklan 2 kohdassa tarkoitetulla raja-alueella asuville henkilöille kuuluvien henkilömoottoriajoneuvojen osalta. 115 artikla Polttoaineita, joille on myönnetty tullittomuus 112-114 artiklan perusteella, ei saa käyttää muussa ajoneuvossa kuin siinä, jossa ne on tuotu yhteisöön, eikä poistaa niitä tästä ajoneuvosta tai varastoida niitä paitsi kyseisen ajoneuvon tarvitsemien korjausten ajaksi eikä luovuttaa niitä vastikkeellisesti tai vastikkeetta. Edellä 1 kohdan säännösten noudattamatta jättäminen johtaa kyseisten tuotteiden tuontitullien soveltamiseen päivänä, jona säännöksiä on jätetty noudattamatta voimassa olevan kannan mukaan toimivaltaisten viranomaisten kyseisenä päivänä toteaman tai hyväksymän tavaran lajin ja tullausarvon mukaan. 116 artikla Edellä 112 artiklassa tarkoitettua tullittomuutta sovelletaan myös ajoneuvoissa oleviin voiteluaineisiin, jotka vastaavat niiden toiminnan tavanomaisia tarpeita käynnissä olevan kuljetuksen aikana. XXVIII OSASTO SODAN UHRIEN MUISTOMERKKIEN TAI HAUTAUSMAIDEN RAKENTAMISEEN, YLLÄPITOON TAI KORISTAMISEEN TARKOITETUT MATERIAALIT 117 artikla Tuontitullittomuus myönnetään kaikenlaisille tavaroille, joita toimivaltaisten viranomaisten tähän tarkoitukseen valtuuttamat järjestöt tuovat yhteisöön käytettäväksi yhteisöön haudattujen kolmannen maan sodan uhrien hautausmaiden, hautapaikkojen ja muistomerkkien rakentamiseen, ylläpitoon tai koristamiseen. XXIX OSASTO RUUMISARKUT, TUHKAUURNAT JA HAUTAJAISKORISTEET 118 artikla Tuontitullittomuus myönnetään: a) ruumiita sisältäville arkuille ja vainajien tuhkaa sisältäville uurnille sekä niihin tavanomaisesti liittyville kukille, seppeleille ja muille koristeille; b) kolmannessa maassa asuvien, yhteisön tullialueella järjestettäviin hautajaisiin saapuvien tai siellä sijaitsevia hautoja koristamaan saapuvien henkilöiden maahan tuomille kukille, seppeleille ja muille koristeille, jos tämän maahan tuonnin luonne tai määrä ei ilmennä mitään kaupallista tarkoitusta. II LUKU VIENTITULLITTOMUUS I OSASTO VÄHÄARVOISET TAVARALÄHETYKSET 119 artikla Vientitullittomuus myönnetään tavaralähetyksille, jotka toimitetaan niiden vastaanottajalle postitse kirjeinä tai postipaketteina, ja joiden sisältämät tavarat ovat yhteisarvoltaan enintään 10 ECUa. II OSASTO MAATALOUSYRITYKSEN TOIMINNAN KOLMANTEEN MAAHAN SIIRTÄMISEN VUOKSI YHTEISÖSTÄ VIETÄVÄT KOTIELÄIMET 120 artikla 1. Vientitullittomuus myönnetään kotieläimille, jotka kuuluvat sellaisen maatalousyrityksen karjaan, joka lopetettuaan toimintansa yhteisössä siirtää toimintansa kolmanteen maahan. 2. Edellä 1 kohdassa tarkoitettu tullittomuus rajoittuu kotieläimiin, joiden lukumäärä on suhteessa kyseisen maatalousyrityksen luonteeseen ja merkitykseen. III OSASTO MAATALOUSTUOTTAJIEN YHTEISÖSSÄ SIJAITSEVALTA TILALTA SAAMAT TUOTTEET 121 artikla 1. Vientitullittomuus myönnetään maatalous- tai kotieläintaloustuotteille, jotka maataloustuottajat, joiden maatilan toimipaikka on kolmannessa maassa yhteisön tullialueen välittömässä läheisyydessä, saavat omistajina tai vuokralaisina viljelemiltään yhteisön tullialueeseen rajoittuvilta maa-alueilta. 2. Edellä 1 kohdan säännösten soveltamiseksi kotieläimistä saatujen tuotteiden on oltava peräisin kyseisen kolmannen maan eläimistä tai täytettävä vapaan liikkuvuuden edellytykset. 122 artikla Edellä 121 artiklan 1 kohdassa tarkoitettu tullittomuus rajoittuu tuotteisiin, joita ei ole käsitelty muulla kuin sadonkorjuun tai tuotannon jälkeen tavanomaisesti käytetyllä tavalla. 123 artikla Tullittomuus myönnetään vain maataloustuottajan tai jonkun muun tämän lukuun kyseiseen kolmanteen maahan tuomille tuotteille. IV OSASTO SIEMENET, JOTKA MAATALOUSTUOTTAJAT VIEVÄT KÄYTETTÄVIKSI KOLMANSISSA MAISSA SIJAITSEVILLA TILOILLA 124 artikla Vientitullittomuus myönnetään siemenille, jotka on tarkoitettu käytettäviksi kolmannessa maassa yhteisön tullialueen välittömässä läheisyydessä sijaitsevan maatilan viljelyssä, kun viljelijöinä ovat maatilan omistavat tai vuokranneet maataloustuottajat, joiden maatilan toimipaikka sijaitsee yhteisön tullialueella kyseisen kolmannen maan välittömässä läheisyydessä. 125 artikla Edellä 124 artiklassa tarkoitettu tullittomuus rajoittuu siemenmääriin, jotka tarvitaan maatilan viljelyyn. Tullittomuus myönnetään vain siemenille, jotka maataloustuottaja vie tai jotka viedään tämän lukuun suoraan yhteisön tullialueen ulkopuolelle. V OSASTO ELÄIMIÄ NIIDEN VIENNIN AIKANA SEURAAVAT REHUT JA RUOAT 126 artikla Vientitullittomuus myönnetään kaikenlaisille rehuille ja ruoille, jotka on sijoitettu eläinten kuljetuksessa yhteisön tullialueelta kolmanteen maahan käytettävään kuljetusvälineeseen ja tarkoitettu jaettavaksi niille matkan aikana. III LUKU YLEISET SÄÄNNÖKSET JA LOPPUSÄÄNNÖKSET 127 artikla 1. Jollei 2 kohdasta muuta johdu, 1 luvun säännöksiä sovelletaan sekä vapaaseen liikkeeseen ilmoitettuihin suoraan kolmansista maista tuleviin tavaroihin että sellaisiin tavaroihin, jotka on ilmoitettu vapaaseen liikkeeseen niiden toiseen tullimenettelyyn asettamisen jälkeen. 2. Tapauksista, joissa tullittomuutta ei voida myöntää vapaaseen liikkeeseen ilmoitetuille tavaroille niiden toiseen tullimenettelyyn asettamisen jälkeen, määrätään 143 artiklan 2 ja 3 kohdassa tarkoitettua menettelyä noudattaen. 128 artikla Jos tuontitullittomuudesta säädetään sen perusteella, millä tavalla vastaanottajan on käytettävä tavaroita, tämän tullittomuuden voivat myöntää vain sen jäsenvaltion toimivaltaiset viranomaiset, jonka alueella kyseisiä tavaroita käytetään tällä tavalla. 129 artikla Jäsenvaltioiden toimivaltaisten viranomaisten on toteutettava kaikki asianmukaiset toimenpiteet, vapaaseen liikkeeseen luovutettujen tavaroiden, joille on myönnetty tullittomuus sen perusteella, millä tavalla vastaanottajan on käytettävä tavaroita, käytön estämiseksi muihin tarkoituksiin maksamatta niiden tuontitulleja, jollei käyttötarkoituksen muutos tapahdu tässä asetuksessa vahvistettujen edellytysten mukaisesti. 130 artikla Jos sama henkilö täyttää samanaikaisesti tuonti- tai vientitullittomuuden myöntämiseksi tämän asetuksen eri säännösten perusteella vaadittavat edellytykset, kyseisiä säännöksiä sovelletaan rinnakkain. 131 artikla Jos tässä asetuksessa säädetään, että tullittomuuden myöntäminen edellyttää tiettyjen edellytysten täyttämistä, asianomaisen on toimitettava osoitus näiden edellytysten täyttymisestä toimivaltaisten viranomaisten hyväksyttäväksi. 132 artikla Jos tuonti- tai vientitullittomuus myönnetään ECUina vahvistetun rahasumman rajoissa, jäsenvaltioilla on oikeus pyöristää ylös- tai alaspäin rahasummaa, joka seuraa kyseisen rahasumman muuntamisesta kansalliseksi valuutaksi. Jäsenvaltioilla on myös oikeus säilyttää muuttumattomana ECUina vahvistetun määrän kansallisena valuuttana ilmaistu vasta-arvo, jos se Euroopan laskentayksikön (ELY) soveltamisesta tullin alalla toteutettuihin toimenpiteisiin 23 päivänä marraskuuta 1978 annetun neuvoston asetuksen (ETY) N:o 2779/78(4) 2 artiklan 2 kohdan ensimmäisessä alakohdassa säädetyssä vuosittaisessa tarkistuksessa ennen edellisessä kohdassa säädettyä pyöristystä muuttuu vähemmän kuin viisi prosenttia. 133 artikla 1. Tämän asetuksen säännökset eivät estä jäsenvaltioita myöntämästä: a) tullittomuutta, joka aiheutuu joko 18 päivänä huhtikuuta 1961 tehdyn diplomaattisuhteita koskevan Wienin yleissopimuksen tai 24 päivänä huhtikuuta 1963 tehdyn konsulisuhteita koskevan Wienin yleissopimuksen soveltamisesta tai muista konsulisopimuksista taikka 16 päivänä joulukuuta 1969 tehdyn erityistehtäviä koskevan New Yorkin yleissopimuksen soveltamisesta; b) tullittomuutta, joka kuuluu kansainvälisten sopimusten tai toimipaikan sijaintia koskevien sopimusten, joiden sopimuspuolena on kolmas maa tai kansainvälinen järjestö, nojalla tavanomaisesti myönnettyihin etuoikeuksiin, mukaan luettuna kansainvälisten kokousten yhteydessä myönnetty tullittomuus; c) tullittomuutta, joka kuuluu kaikkien jäsenvaltioiden kansainvälisen oikeuden piiriin kuuluvan, luonteeltaan kulttuuriin liittyvän tai tieteellisen laitoksen tai järjestön perustamiseksi tekemien sopimusten nojalla tavanomaisesti myönnettyihin etuoikeuksiin; d) tullittomuutta, joka kuuluu kolmansien maiden kanssa tehtyjen kulttuuriin liittyvän, tieteellisen tai teknisen yhteistyösopimuksen yhteydessä tavanomaisesti myönnettyihin etuoikeuksiin tai koskemattomuuteen; e) erityistä tullittomuutta, josta määrätään kolmansien maiden kanssa tehdyissä sopimuksissa yhteisistä toimenpiteistä ihmisten ja ympäristön suojelemiseksi; f) erityistä tullittomuutta, josta määrätään viereisten kolmansien maiden kanssa tehdyissä kyseisten maiden kanssa käytävään rajakauppaan perustuvissa sopimuksissa; 2. Jos kansainvälisessä yleissopimuksessa, joka ei kuulu mihinkään 1 kohdassa tarkoitetuista luokista ja jonka jokin jäsenvaltio aikoo allekirjoittaa, määrätään tullittomuuden myöntämisestä, kyseinen jäsenvaltio esittää komissiolle tätä tullittomuutta koskevan hakemuksen ilmoittaen komissiolle kaikki tarvittavat yksityiskohdat. Tästä hakemuksesta päätetään 143 artiklan 2 ja 3 kohdassa säädetyn menettelyn mukaisesti. 3. Edellä 2 kohdassa tarkoitettua tiedonantoa ei vaadita, kun kyseisessä kansainvälisessä yleissopimuksessa määrätään tullittomuuden myöntämisestä yhteisön oikeuden rajoissa. 134 artikla 1. Jäsenvaltioiden on toimitettava komissiolle tiedoksi tämän asetuksen voimaantulon jälkeen tehtyihin, 133 artiklan 1 kohdan b, c, d, e ja f alakohdassa ja 3 kohdassa tarkoitettujen kaltaisiin kansainvälisiin yleissopimuksiin ja sopimuksiin sisältyvät tullisäännökset; 2. Komissio toimittaa muille jäsenvaltioille yleissopimus- ja sopimustekstit, jotka ilmoitetaan sille 1 kohdan säännösten mukaisesti. 135 artikla Tämän asetuksen säännökset eivät estä pitämässä voimassa: a) Kreikan osalta Athos-vuorelle myönnettyä erikoisasemaa, sellaisena kuin se on taattu Kreikan perustuslain 105 artiklassa; b) Ranskan osalta tullittomuutta, joka perustuu Ranskan ja Andorran välillä 22 ja 23 marraskuuta 1867 tehtyyn yleissopimukseen. 136 artikla 1. Kunnes kyseisillä aloilla vahvistetaan yhteisön säännöksiä, jäsenvaltiot voivat myöntää erityisen tullittomuuden: a) jäsenvaltion alueella oleville asevoimille, jotka eivät toimi kyseisen valtion lipun alla, kansainvälisten sopimusten mukaisesti; b) kolmannen maan lentoyhtiöille vastavuoroisuuteen perustuvien kahdenvälisten sopimusten perusteella. 2. Kunnes kyseisillä aloilla vahvistetaan yhteisön säännöksiä, tämä asetus ei estä jäsenvaltioita pitämästä voimassa tullittomuutta, joka myönnetään: a) kauppalaivaston merimiehille, b) työntekijöille, jotka palaavat kotimaahansa oleskeltuaan yhteisön tullialueen ulkopuolella ammatillisista syistä vähintään 6 kuukautta. 137 artikla 1. Kunnes kyseisillä aloilla vahvistetaan yhteisön säännöksiä, jäsenvaltiot voivat myöntää erikoistullittomuuden lääketieteelliseen tutkimukseen, taudinmääritykseen tai hoitoon käytettäville välineille ja laitteille. 2. Edellä 1 kohdassa tarkoitettu tullittomuus rajoittuu terveysjärjestöille, sairaaloiden osastoille ja tutkimuslaitoksille, jotka jäsenvaltioiden toimivaltaiset viranomaiset ovat valtuuttaneet ottamaan vastaan näitä tavaroita tullitta lahjoittaviin välineisiin ja laitteisiin, taikka näiden terveysjärjestöjen, sairaaloiden tai tutkimuslaitosten kokonaan hyväntekeväisyysjärjestön hankkimien varojen tai vapaaehtoisten lahjoitusten turvin ostamiin välineisiin ja laitteisiin, ja jos todetaan, että: a) yhteisössä ei valmisteta samanaikaisesti vastaavia välineitä ja laitteita, b) välineiden tai laitteiden lahjoittamiseen ei liity lahjoittajan taholta mitään kaupallista tarkoitusta. 3. Tullittomuutta sovelletaan myös: a) välineisiin tai laitteisiin tarkoitettuihin varaosiin, osiin tai erityisiin lisätarvikkeisiin jos nämä varaosat, osat tai erityiset lisätarvikkeet tuodaan yhteisöön samanaikaisesti näiden välineiden tai laitteiden kanssa, tai jos ne myöhemmin maahan tuotuina voidaan tunnistaa aikaisemmin tullittomiksi hyväksyttyjen välineiden tai laitteiden yhteyteen kuuluviksi, b) työkaluihin, joita käytetään kojeiden tai laitteiden kunnossapitoon, tarkistamiseen, säätöön tai korjaamiseen silloin, kun nämä työkalut tuodaan yhteisöön samanaikaisesti kyseisten välineiden tai laitteiden kanssa, tai jos ne myöhemmin maahan tuotuina voidaan tunnistaa aikaisemmin tullittomiksi hyväksyttyjen välineiden tai laitteiden yhteyteen kuuluviksi. 138 artikla Edellä 137 artiklassa tarkoitetun tullittomuuden soveltamiseksi jäsenvaltiot menettelevät seuraavasti: a) Kun jäsenvaltion toimivaltainen viranomainen aikoo myöntää tullittomuuden 137 artiklan 1 kohdassa määritellyille välineille tai laitteille, sen on kuultava muita jäsenvaltioita. b) Jos lausuntoa pyytäneelle viranomaiselle ei anneta vastausta kahden kuukauden kuluessa, viranomainen katsoo, että jäsenvaltioissa, joilta lausuntoa on pyydetty, ei ole tullittomiksi haettujen välineiden kaltaista tuotantoa ja ettei jäsenvaltioille ole mitään huomautettavaa toimenpiteen mahdollisesta kaupallisesta luonteesta. c) Jos kahden kuukauden määräaika osoittautuu riittämättömäksi taholle, jolta lausuntoa on pyydetty, tämä ilmoittaa siitä lausuntoa pyytäneelle viranomaiselle ilmoittaen enintään kahden kuukauden pituisen määräajan, jonka kuluessa se antaa lopullisen vastauksensa. d) Jos lausuntoa pyytänyt viranomainen toteaa a-c alakohdassa säädettyä kuulemismenettelyä noudattaen, että toisaalta 137 artiklan 2 kohdan a ja b alakohdassa tarkoitetut edellytykset täyttyvät ja että toisaalta mikään jäsenvaltio ei ole esittänyt asian olevan erityisen merkittävän sen teollisille eduille tai liittyvän mihinkään sen kaupalliseen etuun, viranomaisen on myönnettävä tullittomuus; muussa tapauksessa sen on evättävä tullittomuus. e) Kunkin jäsenvaltion on ilmoitettava komissiolle luettelo välineistä, laitteista, varaosista, lisätarvikkeista ja työkaluista, joiden tullausarvo on yli 3 000 ECUa ja joille se myöntää tullittomuuden. Tämä ilmoitus on annettava kunkin vuoden ensimmäisen puoliskon aikana niiden tavaroiden osalta, jotka ovat oikeuttaneet tullittomuuden myöntämiseen edellisen vuoden aikana. Komissio toimittaa nämä luettelot tiedoksi jäsenvaltioille. f) Komissio laatii 1 päivään heinäkuuta 1986 mennessä neuvostolle kertomuksen ja ehdottaa tarpeellisiksi katsomansa muutokset. 139 artikla Tämän asetuksen säännökset eivät rajoita seuraavien säännösten soveltamista: a) yhteisön tullialueelle palaaviin tavaroihin sovellettavasta tullikohtelusta 25 päivänä maaliskuuta 1976 annettu neuvoston asetus (ETY) N:o 754/76(5); b) kansainvälisten alusten, ilma-alusten ja junien polttoaineen ja muonitusvarastojen täydennystä koskevat voimassa olevat säännökset; c) muissa yhteisön säädöksissä annetut tullittomuutta koskevat säännökset. 140 artikla 1. Kumotaan seuraavat asetukset tämän asetuksen soveltamispäivästä alkaen: a) matkustajien henkilökohtaisiin matkatavaroihin sisältyvien tavaroiden tullikohtelusta 23 päivänä heinäkuuta 1969 annettu neuvoston asetus (ETY) N:o 1544/69(6), sellaisena kuin se on viimeksi muutettuna asetuksella (ETY) N:o 3313/81(7); b) yhden tai useamman jäsenvaltion aluetta kohdanneiden katastrofien yhteydessä vapaaseen liikkeeseen tuotaviin tavaroihin sovellettavasta tullikohtelusta 4 päivänä kesäkuuta 1974 annettu neuvoston asetus (ETY) N:o 1410/74(8); c) matkustajien henkilökohtaisiin matkatavaroihin sisältyviin maataloustuotteisiin ja niiden jalostuksesta seuraaviin tiettyihin tavaroihin sovellettavista maatalousmaksuista, tasausveroista ja muista tuontimaksuista annettu neuvoston asetus (ETY) N:o 1818/75(9); d) asetus (ETY) N:o 1798/75, sellaisena kuin se on viimeksi muutettuna asetuksella (ETY) N:o 608/82(10); e) kokeita varten yhteisöön tuotujen tavaroiden tullikohtelusta 22 päivänä heinäkuuta 1976 annettu neuvoston asetus (ETY) N:o 1990/76(11); f) kolmansista maista tuleviin, muihin kuin kaupallisiin pieniin tavaralähetyksiin kuuluviin tavaroihin sovellettavasta tuontitullittomuudesta annettu neuvoston asetus (ETY) N:o 3060/78, sellaisena kuin se on viimeksi muutettuna(12) asetuksella (ETY) N:o 3313/81(13); g) vammaisille tarkoitettujen tavaroiden yhteisen tullitariffin maksuista vapautetusta tuonnista 8 päivänä toukokuuta 1979 annettu neuvoston asetus (ETY) N:o 1028/79(14). 2. Viittaukset 1 kohdassa tarkoitettuihin asetuksiin on katsottava viittauksiksi tähän asetukseen. 141 artikla 1. Perustetaan tullittomuuskomitea, jäljempänä "komitea", johon kuuluvat jäsenvaltioiden edustajat ja jonka puheenjohtajana toimii komission edustaja. 2. Komissio vahvistaa työjärjestyksensä. 142 artikla Komitea tutkii kaikki tämän asetuksen soveltamista koskevat kysymykset, jotka sen puheenjohtaja ottaa esille joko omasta aloitteestaan tai jäsenvaltion edustajan pyynnöstä. 143 artikla 1. Tämän asetuksen soveltamiseksi tarvittavat säännökset, seuraavia osastoja ja artikloita lukuun ottamatta: - I luku, V, XIV, XIX, XXII, XXIII, XXV, XXVI, XXVIII ja XXIX osasto - II luku, II, IV ja V osasto, - III luku, 133 artiklan 1 kohta ja 135 artikla vahvistetaan 2 ja 3 kohdassa säädettyä menettelyä noudattaen. 2. Komission edustaja tekee komitealle ehdotuksen tarvittavista säännöksistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan 45 äänen enemmistöllä, ja jäsenvaltioiden äänet painotetaan perustamissopimuksen 148 artiklan 2 kohdassa määrätyllä tavalla. Puheenjohtaja ei osallistu äänestykseen. 3. a) Komissio antaa suunnitellut säännökset, jos ne ovat komission lausunnon mukaiset. b) Jos suunnitellut säännökset eivät ole komitean lausunnon mukaisia tai lausuntoa ei ole annettu, komissio tekee viipymättä neuvostolle ehdotuksen tarvittavista säännöksistä. Neuvosto ratkaisee asian määräenemmistöllä. c) Jos neuvosto ei ole ratkaissut asiaa kolmen kuukauden kuluessa siitä, kun asia on tullut vireille neuvostossa, komissio tekee päätöksen ehdotetuista säännöksistä. 144 artikla Korvataan seuraavissa asetuksissa tehty viittaus asetuksen (ETY) N:o 1798/75 7 artiklassa säädettyyn komiteaan viittauksella tämän asetuksen 141 artiklassa säädettyyn komiteaan: a) asetuksen (ETY) N:o 754/76 15 artikla; b) tuonti- tai vientitullien korvaamisesta tai palauttamisesta 2 päivänä heinäkuuta 1979 annetun neuvoston asetuksen (ETY) N:o 1430/79 25 artikla(15) c) sellaisten tullausvaiheessa kantamatta jääneiden tuonti- ja vientitullien perimisestä jälkikäteen, joita ei ole vaadittu maksuvelvolliselta tällaisten maksujen suorittamisen sisältävien tullimenettelyjen alaisuuteen kuuluvien tavaroiden osalta 24 päivänä heinäkuuta 1979 annetun neuvoston asetuksen (ETY) N:o 1697/79 10 artikla(16). 145 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Asetusta sovelletaan 1 päivästä heinäkuuta 1984. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 28 päivänä maaliskuuta 1983. Neuvoston puolesta Puheenjohtaja J. ERTL (1) EYVL N:o C 4, 7.1.1980, s. 59 (2) EYVL N:o C 72, 24.3.1980, s. 20 (3) EYVL N:o L 184, 15.7.1975, s. 1 (4) EYVL N:o L 333, 30.11.1978, s. 5 (5) EYVL N:o L 89, 2.4.1976, s. 1 (6) EYVL N:o L 191, 5.8.1969, s. 1 (7) EYVL N:o L 334, 21.11.1981, s. 1 (8) EYVL N:o L 150, 7.6.1974, s. 4 (9) EYVL N:o L 185, 16.7.1975, s. 3 (10) EYVL N:o L 74, 18.3.1982, s. 4 (11) EYVL N:o L 219, 12.8.1976, s. 14 (12) EYVL N:o L 366, 28.12.1978, s. 1 (13) EYVL N:o L 334, 21.11.1981, s. 1 (14) EYVL N:o L 134, 31.5.1979, s. 8 (15) EYVL N:o L 175, 12.7.1979, s. 1 (16) EYVL N:o L 197, 3.8.1979, s. 1 LIITE I A. Kirjat, julkaisut ja asiakirjat >TAULUKON PAIKKA> B. Luonteeltaan kasvatuksellinen, tieteellinen tai sivistyksellinen visuaalinen ja auditiivinen materiaali Liitteen II A kohdassa tarkoitetut Yhdistyneiden kansakuntien tai jonkin sen erikoislaitoksen tuottamat tavarat. LIITE II A. Luonteeltaan kasvatuksellinen, tieteellinen tai sivistyksellinen visuaalinen ja auditiivinen materiaali >TAULUKON PAIKKA> B. Luonteeltaan kasvatukselliset, tieteelliset tai sivistykselliset keräily- ja taide-esineet >TAULUKON PAIKKA> LIITE III >TAULUKON PAIKKA> LIITE IV >TAULUKON PAIKKA>